REGIMUL ARMELOR, DISPOZITIVELOR MILITARE ŞI MUNIŢIILOR ÎN STATE MEMBRE ALE UNIUNII EUROPENE


Introducere

Producţia de armament, muniţie şi dispozitive militare a cunoscut în ultima perioadă de timp o amploare fără precedent.

Pe glob există cel puţin 76 de state recunoscute ca producătoare de armament pentru domeniul militar, pentru propria securitate naţională sau pentru piaţa civilă. Cheltuielile militare pentru achiziţii sunt estimate la sume cuprinse între 27 şi 38 de milioane de dolari/zi, dar sumele sunt mult mai mari recunoscându-se faptul că există mulţi exportatori pe “piaţa neagră” de armament şi produse militare.  

Potrivit statisticilor, 36% dintre ţările producătoare de armament sunt state europene sau membre ale Commonwealth
. Producţia de profil a crescut de circa patru ori în ultimii 10 ani în ţări ca Argentina, Brazilia, Canada, Chile, Columbia, Mexic, Venezuela. 

Producătoare de arme mici sunt statele din Asia şi regiunea Pacificului
, statele din Orientul Mijlociu şi regiunea Africii sub-sahariene
, cel mai mare producător de armament din aceste zone fiind, potrivit statisticilor, Israelul. 

AUSTRIA
Cadrul legal

- Legea federală privind exportul, importul şi tranzitarea teritoriului statului cu materiale de război (2001)

Potrivit Legii federale privind exportul, importul şi tranzitul materialelor de război (2001), licenţele sunt acordate de Ministerul de Interne, după consultarea Ministerului Apărării şi a Ministerului Afacerilor Externe. 

Criteriile în baza cărora se acordă aceste licenţe sunt următoarele: 

- respectarea obligaţiilor asumate de Austria potrivit legilor şi tratatelor internaţionale, precum şi intereselor externe ale statului;

-  respectarea interdicţiilor privind exporturile în zone de conflict sau de tensiune;   

- respectarea drepturilor omului, securităţii publice, precum şi a embargourilor impuse de ONU;

- respectarea Codului UE privind exportul de arme.

Controlul exporturilor privind echipamentele militare, altele decât materialele de război, se realizează potrivit prevederilor Legii privind comerţul exterior al Austriei (1995). Produsele destinate exportului în afara teritoriului Uniunii Europene necesită obţinerea unei licenţe din partea Ministerului Economiei şi Muncii.

Acordarea licenţei poate fi refuzată în situaţiile în care se constată violarea obligaţiilor internaţionale ale Austriei, punerea în pericol a securităţii naţionale a ţării sau perturbarea relaţiilor internaţionale ale acesteia.  

Republica Cehă

Cadrul legal

-   Legea nr. 119/2002 privind armamentul
;

- Legea nr. 156/2000 privind certificarea armelor, muniţiei şi produselor pirotehnice;

-  Legea nr. 62/2000 privind export/importul produselor militare şi acordarea de licenţe, cu modificările şi completările ulterioare. 

Activitatea de comercializare a produselor militare este supusă prevederilor Legii nr. 62/200 şi Codului penal. Organul de stat responsabil pentru controlul activităţii de export/import al produselor militare este Ministerul economiei şi comerţului, care acordă şi licenţele obligatorii în cooperare cu Ministerul Apărării, Ministerul de Interne şi Ministerul de Externe.

Potrivit legii, există două sisteme de control: firmele trebuie să obţină un permis pentru angajarea în activităţi de comerţ cu produse militare, pe baza căruia pot să intre în legătură cu parteneri din străinătate şi pot obţine ulterior licenţele pentru tranzacţii individuale. 

Comerţul cu arme mici pentru uzul individual al persoanelor fizice este reglementat de aceleaşi legi cu specific militar, cu menţiunea că firmele care comercializează astfel de produse sunt obligate să obţină şi acordul poliţiei pentru toate categoriile de arme, inclusiv arme albe. 

Importul echipamentelor militare este subiect al controlului. Licenţa de export este acordată de Ministerul Economiei şi Comerţului.

Criteriile de acordare a licenţelor sunt specifice tipurilor de echipamente şi muniţie comercializate. 
Structura industriei de apărare cuprinde, în principal, următoarele elemente: sisteme de pilotaj aerian şi de ochire; transportoare amfibii mici; sisteme radar şi de identificare a ţintelor; armament şi muniţie pentru infanterie; vehicule grele; echipament de protecţie împotriva armelor nucleare şi chimice; muniţie.

DANEMARCA

Cadrul legal

· Legea privind exportul armelor (2001), cu modificările ulterioare;
· Legea privind armamentul şi explozibilii (2004)
, cu modificările ulterioare;
· Legea privind materialele de război (1990)
, cu modificările ulterioare. 
Legile enunţate stabilesc cadrul legal pentru controlul producţiei şi transferului de armament.

În principiu este interzisă manufactura de arme, muniţii etc, dar pot fi acordate licenţe pentru fabricarea armelor după o evaluare a fiecărui caz în parte
 (secţiunea 1 a Legii privind armamentul şi explozibilii). Această prevedere nu este aplicabilă autorităţilor militare sau poliţieneşti (secţiunea 8(1) şi 9(1) a Legii privind armamentul şi explozibilii). 

De asemenea, Legea privind materialele de război interzice producerea de armament, în principiu. Fabricarea se poate face numai cu permisiunea Ministerului Justiţiei, activitatea de producţie fiind subiect al inspecţiilor efectuate de Comisia Naţională pentru Controlul Armelor de Foc (secţiunile 10 şi 12 ale legii). 

Legea privind armamentul şi explozibilii interzice, de asemenea în principiu, importul şi exportul de armament, muniţie etc, dar pot fi acordate licenţe pentru importul sau exportul de arme după evaluarea fiecărei situaţii în parte. De la aceste dispoziţii sunt exceptate autorităţile militare, precum şi cele ale poliţiei. Potrivit secţiunii 8(2) a Legii privind armamentul şi explozibilii, interdicţia privind exportul de armament nu este aplicabilă forţelor armate sau personalului militar care efectuează serviciul militar. Exportul temporar de echipamente şi materiale militare de către autorităţile militare în scopul reparării sau mentenanţei nu este supus procedurii de solicitare a unei permisiuni pentru export. 

Documentele necesare pentru obţinerea unei licenţe de export depind, printre altele, de statutul exportatorului şi importatorului, de statul în care se efectuează exportul, de cantitatea de armament, de scopul privind utilizarea armamentului. În cele mai multe cazuri este necesară licenţa de import sau Certificatul Internaţional de Import eliberate de autorităţile competente în ţara de import. 

Operaţiunile de tranzit sunt guvernate de reglementările legale aplicabile importului şi exportului. Reglementările privind tranzitul armamentului pe teritoriul Danemarcei implică deţinerea anterioară tranzitului a unei permisiuni pentru import şi export. Dacă această condiţie este îndeplinită, Ministerul  Justiţiei eliberează o permisiune unică – licenţa de tranzit.

Secţiunea 10 a Legii privind armamentul şi explozibilii şi secţiunea 43 a Ordinului privind armamentul şi muniţia
 incriminează activităţile ilegale de fabricare, import, export, achiziţie, deţinere, uz şi vânzare de armament şi explozibili ca fiind infracţiuni penale. Sancţiunile aplicabile sunt de la amendă până la închisoare de peste 2 ani. În cazuri excepţionale, în care sunt implicate arme periculoase, sancţiunea aplicabilă poate fi reprezentată de pedeapsa închisorii care poate excede 6 ani (secţiunea 192 (a) din Codul penal danez).

Persoanele care comit acte teroriste sunt pedepsite cu închisoarea pe viaţă pentru încălcarea dispoziţiilor prevăzute de secţiunea 10 (2) a Legii privind armamentul şi explozibilii. De aceeaşi pedeapsă este pasibilă, de asemenea, orice persoană care transportă armament sau explozibili cu intenţia de a desfăşura acte teroriste (secţiunea 114 (2) Cod penal). 

Legea privind materialele de război reiterează sancţiunile aplicabile pentru producerea ilegală de armament, încadrându-le în categoria infracţiunilor de natură penală. Unităţile teritoriale de poliţie sunt autorităţile responsabile pentru investigaţiile de natură penală sub toate aspectele, privind comerţul ilicit cu arme mici sau arme de foc.    

Armele de foc importate de către Forţele Armate daneze după 30 iunie 2001 sunt marcate cu o formulă de identificare unică de către ţara producătoare.

În plus, Ministerul Justiţiei este autoritatea care are printre atribuţii stabilirea procedurilor de marcare a armelor cu un număr unic de identificare (secţiunea 3 (1) a Legii privind armamentul şi explozibilii). Tot Ministerul Justiţiei este autoritatea care a autorizat Comisariatul de Poliţie teritorial pentru administrarea aplicării numărului de identificare pe orice armă deţinută. 

Forţele armate daneze deţin evidenţa înregistrărilor electronice a tuturor armelor aflate în dotare. 

De asemenea, poliţia daneză administrează registrul central electronic denumit Registrul Armelor în care sunt înregistrate toate persoanele autorizate să deţină arme. Înscrierea în registul electronic se face în baza solicitării, a licenţelor de deţinere a armelor de foc, dar şi pe baza înregistrărilor privind vânzarea armelor de foc. 

Registrul deţinut de poliţie conţine şi informaţii privind pierderea sau găsirea de arme. În cazul pierderii sau găsirii unei arme care are ştanţat un număr, informaţia va fi transmisă şi prin Sistemul de Informaţii Schengen (SIS).          

Registrul conţine orice informaţie relevantă şi cu privire la:

· categoria şi tipul de armă;

· numele producătorului;

· modelul;

· seria armei;

· calibrul;

· caracteristici speciale.
Armele de foc deţinute de forţele armate daneze insuficient marcate la momentul importului vor trece printr-o nouă procedură de marcare desfăşurată de Comandamentul danez responsabil cu echipamentele militare. Sunt păstrate înregistrări ale tuturor operaţiunilor privind armamentul utilizat, distrus, furat, pierdut. Toate armele vândute de poliţia daneză sunt înregistrate sub un număr specific descriptiv într-un sistem de inventariere electronică. Transferul din şi către un depozit este, de asemenea, supus înregistrării. Armele predate către personalul poliţiei sau către o unitate de poliţie sunt înregistrate într-un sistem electronic care conţine informaţii despre toţi angajaţii din forţele daneze de poliţie, inclusiv armele pe care le au în dotare.  

Exportul şi importul de armament: Se află sub controlul prevăzut de Legea privind armamentul şi explozibilii. 

Tot armamentul menţionat în Lista Comună a Uniunii Europene privind produsele militare
, precum şi cel aflat pe lista Acordului de la Wassenaar
 face subiectul controlului exporturilor de tehnologie şi echipament militar. 

Legea privind armamentul şi explozibilii interzice importul şi exportul de echipamente şi tehnologie militară fără acordul Ministerului Justiţiei în fiecare caz în parte. Această regulă se aplică şi în domeniul tranzitului internaţional de armament.

Legea anterior menţionată nu face referire la condiţiile care trebuie îndeplinite pentru ca o licenţă de export să fie acordată. Este, însă, aplicabil ca regulă, refuzul acordării unei licenţe de export unei persoane care are intenţia de a exporta armament în state implicate în conflice armate sau în zone cu grad mare de instabilitate, în care au loc conflicte violente sau care sunt subiect al unui embargou impus de Organizaţia Naţiunilor Unite, Uniunea Europeană sau Organizaţia pentru Securitate şi Cooperare în Europa. De asemenea, sunt respectate criteriile prevăzute de Codul de Conduită al Uniunii Europene privind exporturile de arme
, principiile la care Codul face referire considerându-se ca fiind standarde minime pentru acordarea licenţelor de export.  

Ministerul Justiţiei poate interzice exportul armelor şi muniţiilor de orice (alt) tip. Potrivit secţiunii 19 din Hotărârea Guvernului asupra armamentului, este interzis exportul oricărui tip de armă sau muniţie în lipsa unui acord în acest sens. 

O parte dintre echipamentele militare care nu sunt înscrise în Lista Comună a UE sau în Acordul Wassenaar nu este supusă controlului exporturilor. De asemenea, o parte din armele de vânătoare sau utilizate pentru competiţii, arme antice, albe sau dispozitive utilizate în anestezierea animalelor cu dioxid de carbon.   
Re-exportul: Cu excepţia cazurilor în care este stabilită altă modalitate, autorităţile daneze nu notifică statul din care s-a făcut importul în cazul         re-exportului din Danemarca a armelor mici sau uşoare.     
Pe de altă parte, între statele nordice (Danemarca, Suedia, Norvegia şi Finlanda) funcţionează un acord
 care prevede că autorităţile daneze sunt obligate să notifice statul de import în cazul în care acesta este semnatar al acordului, cu privire la re-exportul materialelor militare din Danemarca.

Prevederi referitoare la tranzacţionarea armelor, instrumente legale şi proceduri:  Ca stat membru al Uniunii Europene, Danemarca s-a alăturat Poziţiei Comune a Consiliului Uniunii Europene 2003/468/CFSP din 23 iunie 2003 asupra controlului tranzacţiilor cu armament. 

În principiu, este interzis ca, în calitate de intermediar, să se negocieze sau să se încheie acorduri privind transferul între state care nu sunt membre ale Uniunii Europene, care implică armament încadrat în categoriile specificate de secţiunea 6(1) din Legea privind armamentul şi explozibilii. Secţiunea 6 din lege interzice exportul următoarelor tipuri de armament şi echipamente, în absenţa acordului emis de Ministerul Justiţiei, pentru fiecare situaţie în parte:

- arme de toate tipurile, cu excepţia armelor de vânătoare;

- muniţie, cu excepţia celei utilizate pentru vânătoare;

- echipamente de apărare utilizate pe uscat, mare sau aer;

- tehnică militară, instrumente sau alte echipamente utilizate predominant pentru fabricarea sau operaţiunile de mentenanţă ale armelor, muniţiilor sau echipamentelor de război, părţi sau componente care pot avea aceeaşi destinaţie;

- explozibilii menţionaţi în art. 1 ale Legii privind armamentul şi explozibilii. 

De asemenea, sunt interzise, în principiu, vânzarea sau cumpărarea de armament încadrat în categoriile de arme menţionate de aceeaşi secţiune a legii, ca operaţiune de transfer desfăşurată cu state care nu sunt membre ale Uniunii Europene. Pot fi acordate licenţe de tranzacţionare (brokeraj) a armelor în funcţie de fiecare situaţie în parte. 

Proceduri privind embargourile impuse de Consiliul de Securitate al Organizaţiei Naţiunilor Unite: sancţiuni aplicabile

Legea 156 din 10 mai 1967 învesteşte Ministerul Afacerilor Externe cu implementarea, prin ordin, a embargourilor asupra armelor, hotărâte de Consiliul de Securitate al ONU potrivit Cap VII al Cartei Naţiunilor Unite
. 

Secţiunea 110 c (2) a Codului Penal prevede că este considerată infracţiune orice violare a dispoziţiilor sau ordinelor conforme cu o reglementare care transpune în legislaţia daneză implementarea unui embargou privind armamentul impus de Consiliul de Securitate al Organizaţiei Naţiunilor Unite. Persoanele care în mod intenţionat sau din neglijenţă încalcă asemenea prevederi sau ordine vor fi supuse sancţiunilor cu amendă sau pedepsei închisorii pentru o perioadă de peste patru luni sau, în cazul circumstanţelor agravante, pedepsei închisorii pentru o perioadă de peste patru ani. 
Potrivit secţiunii 7 a (1) a Ordinului privind Transportul armelor între state terţe, este interzis transportul armamentului sau echipamentelor de război între state terţe în absenţa licenţelor de import sau export conforme cu legislaţia naţională a acestor state, emise de autorităţile naţionale competente. 

Legea privind armamentul şi explozibilii conţine dispoziţii referitoare la exportul ilegal de armament, muniţii sau echipamente de război, încadrând încălcările prevederilor legale în materie în categoria infracţiunilor. Sancţiunile aplicabile pot fi amenda sau pedeapsa închisorii pentru o perioadă mai mare de doi ani.

De asemenea, Codul Penal prevede în secţiunea 114(2) că orice persoană care transportă armament sau explozibili cu intenţia de a comite un act terorist este pasibilă de închisoare pe viaţă. 

Cantitatea de echipamente militare deţinută de Forţele armate daneze este stabilită de Parlamentul danez, iar necesităţile pentru depozitele militare de arme mici sau uşoare sunt conforme cu această decizie. Este permisă o cantitate suplimentară de 5% pentru funcţionalitatea în siguranţă. Distrugerea armelor prin procedee specifice (dezmembrarea în părţi care nu depăşesc 10 cm a armelor mici sau topire etc a armelor de dimensiuni mari) este în responsabilitatea Comandamentului danez pentru echipamente militare. Operaţiunile de distrugere a armamentului sunt supervizate de echipe de verificare. Cu anumite excepţii prevăzute de lege, toate armele mici sau uşoare confiscate sunt distruse.   
Stocurile de armament deţinute de poliţie sunt depozitate în locuri securizate, cu pază permanentă, echipate cu alarme împotriva furtului sau incendiilor, amplasate în comandamentele unităţilor de poliţie.  Fiecare cutie în care este depozitată o armă are propriul sistem de alarmă şi propriul cifru secret de deschidere.           
Franţa

Cadrul legal de reglementare:

Codul apărării
 (partea legislativă şi cea de reglementare);

Decretul nr. 589 din 6 mai 1995 privind regimul dispozitivelor militare, armelor şi muniţiilor cu modificările şi completările ulterioare
;

Ordonanţa nr. 1021 din 29 august 1962 privind regimul armelor, muniţiilor, explozibililor şi dispozitivelor militare, cu modificările şi completările ulterioare (versiune consolidată la 27 decembrie 2008);   

Codul apărării, structurat în două părţi, partea legislativă şi partea de reglementare conţine dispoziţii generale cu referire la domeniul militar şi organizarea sistemului de apărare, decretele fiind actele normative cu caracter special, care detaliază principiile generale ale Codului. 
Armele, dispozitivele militare şi muniţiile care sunt supuse controlului prevăzut de Decretul nr. 589 din 1995 privind regimul dispozitivelor militare, armelor şi muniţiilor, cu modificările şi completările ulterioare se încadrează în următoarele categorii:

· arme de mână;

· arme de umăr; 

· arme automate;

· arme semi-automate;

· arme cu repetiţie;

· arme de foc cu o singură lovitură;

· arme de alarmare;

· arme de start (marchează debutul unei acţiuni);

· arme de semnalizare;

· muniţii cu proiectile perforante;

· muniţie cu proiectile explozive;

· muniţii cu proiectile incendiare;

· muniţii cu proiectile expansive;

· dispozitive amorsate;

· dispozitive încărcate;

· elemente componente ale armelor;

· elemente componente ale muniţiei;      

Clasificarea materialelor de război, a armelor şi muniţiilor, precum şi a dispozitivelor prevăzute în Codul apărării (Cartea III) şi Decretul nr. 589 din 1995 (versiunea consolidată) se face după cum urmează:

A. Materiale de război 

· de categoria I (arme de foc şi muniţia aferentă, destinate războiului terestru, naval sau aerian - arme de mână semi-automate sau cu repetiţie, arme, muschete şi carabine de toate calibrele, cu repetiţie sau semi-automate, destinate utilizării militare, elemente componente ale armelor – mecanisme de armare, carcase etc, dispozitive suplimentare sau înlocuitoare, muniţie cu percuţie centrală şi elementele lor componente – proiectile, alte dispozitive, pistoale automate, pistoale mitralieră şi arme automate de toate calibrele, lunete, obuze şi mortiere, grenade, bombe şi torpile, mine, rachete şi alte tipuri de proiectile, dispozitive nucleare explozive etc).

· de categoria a II-a (echipamente destinate în luptele în care sunt utilizate arme de foc – maşini de luptă, vehicule blindate, submarine, lansatoare, acumulatori electrici pentru submarine, sisteme anaerobe de propulsie, armament aerian, periscoape, dispozitive de observaţie, de detecţie, materiale utilizate în condiţii de vizibilitate redusă, echipamente de transmisie şi de telecomunicaţii, mijloace de criptare, echipamente de buiaj, etc);

· categoria a III-a (materiale de protecţie împotriva gazelor de luptă şi echipamente destinate războiului chimic).
B. Arme şi componente, muniţii şi componente care nu sunt considerate materiale de război:
- de categoria a IV-a: diferite arme de foc în scop de apărare şi componente pentru a căror achiziţie şi deţinere este necesară autorizaţia;

- de categoria a V-a: arme de vânătoare;

- de categoria a VI-a: arme albe;

- de categoria a VII-a: arme de tir etc;

- de categoria a VIII-a: arme şi muniţie de colecţie;
- materiale care nu pot fi încadrate într-una din categoriile menţionate anterior, dar care sunt supuse restricţiilor sau unor proceduri speciale pentru a fi importate sau exportate (prevăzute de art. L 2335-1 şi 2335-3 din Codul apărării - partea legislativă): sateliţi de detecţie sau de observaţii, echipamente aferente, rachete sau lansatoare, componente aferente sau utilaje speciale pentru fabricarea lor. 

Potrivit clasei în care se încadrează, competenţa privind măsurile care implică regimul diferitelor tipuri de arme revine, prin hotărâre:

a) ministrului Apărării, la propunerea unei comisii comune a reprezentanţilor ministerelor implicate (stabilită prin hotărâre comună de către primul ministru, ministrul de Interne, ministrul Apărării, Justiţiei, Dezvoltării Afacerilor şi Economiei, Mediului, Industriei, autorităţii vamale etc; de asemenea, prin acelaşi ordin va fi stabilit şi regulamentul de funcţionare al acestei comisii );
b) ministrului Apărării, la propunerea unei comisii speciale formată din reprezentanţia ai ministerelor implicate şi ai delegaţiei inteministeriale pentru securitatea sistemelor informatice, stabilită prin hotărâre comună de către primul ministru, ministrul Apărării şi ministrul Afacerilor Externe. 

Codul apărării reglementează în Cartea a III- a, Titlul III, „Materiale de război, arme şi muniţii supuse autorizării”, cadrul general al regimului acestora în raport cu fabricarea, comerţul, obligaţiile titularilor de autorizaţii, controlul administrativ al pieţei armamentului, modalităţile de control a preţurilor, achiziţia şi deţinerea, importul şi exportul, precum şi cuantumul sancţiunilor aplicabile pentru nerespectarea prevederilor actelor normative în domeniu. Titlul IV conţine prevederi referitoare la armamentul supus anumitor interdicţii (arme biologice, chimice etc), precum şi la controlul aplicabil produselor chimice, instalaţiilor de fabricare, tratare sau stocare a produselor de acest tip.    

Astfel, companiile care produc sau comercializează materiale de război, arme sau muniţii încadrate în categoriile 1, 2, 3 şi 4, nu pot funcţiona în afara controlului statului. Titularii de autorizaţii privind activităţile cu armament sunt supuşi obligaţiilor prevăzute în secţiunea 2 – art. L2332-9 – art. L2332-10 ale Codului şi actelor normative speciale care reglementează domeniul (Decretul 589 din 1995). 

Capitolul III al Titlului III al Codului conţine dispoziţii referitoare la controlul administrativ al pieţei materialelor de război.  
Sunt supuse acestui control armele, muniţiile şi dispozitivele militare încadrate în clasele I, II, III, IV enumerate în primul capitol al Convenţiei din 17 iunie 1925 privind comerţul internaţional al armelor, ratificată de Franţa la 9 mai 1930, precum şi materialele explozibile şi produsele chimice utilizate pentru fabricarea lor. La nivel guvernamental, comisarii specializaţi cu rol bine definit  (art. L2333 – 4 Cod apărare) efectuează controlul pieţei de armament. Aceştia sunt desemnaţi dintre funcţionarii civili şi militari în activitate ai serviciilor Ministerului Apărării şi, sub rezerva aplicării sancţiunilor prevăzute de lege (art. 226 – 13 Cod penal), trebuie să păstreze secretul profesional cu privire la companiile unde sunt acreditaţi să îndeplinească atribuţiile de control. Reprezentanţii acestor companii au obligaţia de a prezenta fără întârziere toate documentele contabile şi statistice solicitate de un comisar guvernamental, precum şi toate documentele justificative de care comisarul are nevoie în activitatea de control pe care o execută.

Capitolul V al Codului prevede că importurile sau exporturile de material de război încadrat în clasele 1, 2, 3, 4, 5 şi 6 este interzis. Prin decret, se pot face derogări de la această prevedere, sub condiţia sine qua non de deţinere a unei autorizaţii pentru import şi/sau export în acest sens eliberată potrivit hotărârilor autorităţii administrative abilitate potrivit art. L 2335 – 3 al Codului.

Achiziţia şi deţinerea de materiale de război, arme şi muniţii încadrate în clasele 2 şi 3 este interzisă, cu excepţia cazului în care sunt utilizate în scopul apărării naţionale. Condiţiile în care colectivităţile locale, organismele de interes general sau cu vocaţie culturală, istorică sau ştiinţifică pot fi autorizate să achiziţioneze şi să deţină armament din aceaste categorii, sunt stabilite prin decret al Consiliului de Stat. Tot prin decret se stabilesc şi condiţiile în care colecţionarii sau alte categorii de persoane pot achiziţiona şi deţine arme încadrate în categoria a II-a, sub rezerva respectării angajamentelor internaţionale şi exigenţelor impuse de asigurarea ordinii şi securităţii publice. Achiziţia şi deţinerea de materiale, arme şi muniţii încadrate în categoriile I şi IV sunt interzise, cu excepţia cazului în care este eliberată o autorizaţie în acest sens, în condiţiile prevăzute prin decret al Consiliului de Stat. Armele încadrate în categoriile V şi VII pot fi achiziţionate cu condiţia prezentării permisului de port-armă validat pe anul în curs, a unei licenţe de tir etc. Achiziţia şi deţinerea armamentului care face parte din categoriile VII şi VIII este liberă. Toate categoriile de arme sunt supuse restricţiilor până la interzicere, în cazul minorilor. Excepţiile sunt prevăzute prin decret al Consiliului de Stat.  

În cazul în care o persoană devine, prin voinţă testamentară sau succesorală, proprietar al unei arme încadrată în categoriile I sau IV, trebuie să solicite autorizaţie în termen de trei luni de la intrarea în posesie.  

Sunt interzise:

· achiziţia şi deţinerea mai multor arme din categoriile 1 şi 4, de către un singur individ, cu excepţiile prevăzute de lege;

· achiziţia şi deţinerea unui număr mai mare de 50 de cartuşe pentru o armă încadrată în categoriile 1 şi 4, cu excepţia cazurilor prevăzute de lege.
Aceste dispoziţii nu sunt aplicabile producătorilor sau vânzătorilor de armament încadrat în aceste categorii.  

Potrivit art. L2336 – 6 al Codului apărării, toate persoanele care au interdicţie privind achiziţia şi deţinerea de arme sunt înscrise nominal într-un fişier naţional informatizat. Natura informaţiilor înregistrate, durata conservării informaţiei şi descrierea autorităţilor care au acces la această bază de date sunt prevăzute prin decret al Consiliului de Stat, după avizarea acestora de către Comisia naţională de informatică şi libertăţi. 

Toate infracţiunile cu privire la încălcarea regimului armelor, dispozitivelor militare şi muniţiei, inclusiv recidiva, sunt supuse dispoziţiilor penale, care prevăd, totodată şi cuantumul acestor sancţiuni (Capitolul IX al Codului apărării). Constatarea se face de către agenţi de control, autorităţi ale poliţiei judiciare, alte autorităţi, prin proces verbal, care este înaintat Ministerului Apărării.   

Titlul IV al Codului reglementează regimul armelor supuse interdicţiilor (arme biologice sau toxicologice, arme chimice). Sunt interzise producţia, deţinerea, stocarea, achiziţia şi cesiunea agenţilor microbiologici sau altor agenţi biologici sau toxicologici destinaţi altor scopuri decât celui profilactic, precum şi producerea, stocarea, deţinerea, conservarea, achiziţia, cesiunea, importul, exportul, tranzitul, comerţul şi brokerajul armelor chimice (art. L2342 – 3 Codul apărării). De asemenea, sunt interzise negocierile, pregătirile sau incitarea în orice manieră a utilizării armelor de această natură. Numai anumite servicii ale statului pot fi autorizate le deţină, în anumite condiţii prevăzute prin decret al Consiliului de Stat. Sunt aplicabile şi prevederile Convenţiei de la Paris din 1993 privind interzicerea dezvoltării, producerii, stocării armelor şi folosirii armelor chimice şi distrugerea acestora
. 

Decretul nr. 589 din 1995 privind regimul dispozitivelor militare, armelor şi muniţiilor, cu modificările şi completările ulterioare este actul normativ special care detaliază prevederile conţinute de Codul apărării. 

Titlul II reglementează fabricarea şi comerţul armelor, dispozitivelor militare şi muniţiilor. Astfel, toate persoanele care sunt implicate în fabricarea sau comerţul materialelor care se încadrează în primele şapte categorii trebuie să dea în prealabil o declaraţie
, la prefectul competent teritorial, unde se propune înfiinţarea sau desfăşurarea unei astfel de activităţi. Acesta eliberează dovada depunerii declaraţiei. Declaraţia care relevă locul exercitării acestei activităţi este remisă comisariatului de poliţie sau unităţii de jandarmerie. În cazul modificării oricăreia dintre informaţiile cuprinse în declaraţie, persoana implicată va anunţa comisariatul de poliţie sau brigada de jandarmerie asupra acestei modificări.      

Companiile care produc sau fac comerţ cu materiale de război, arme sau muniţii încadrate în primele patru categorii nu pot funcţiona fără autorizarea lor de către stat sau în afara controlului statului (capitolul II al Decretului). Solicitarea pentru autorizaţie se depune la Ministerul Apărării, care o eliberează după consultări cu departamentele implicate şi, în anumite împrejurări, cu serviciile de informaţii.    

Prevederea este aplicabilă comerţului cu arme, dispozitive militare sau muniţii încadrate în primele patru categorii. Pentru eliberarea autorizaţiei, solicitantul trebuie să facă dovada îndeplinirii anumitor condiţii prevăzute de art. 10 cap II al Decretului. 

Această autorizaţie nu poate fi acordată:

· persoanelor care sunt obiect al protecţiei prevăzute de art. 490 Cod civil, care au fost sau sunt spitalizate fără consimţământul lor, din cauza unei boli prevăzute de Codul de sănătate publică, sau a căror stare de sănătate îi face incompatibili cu deţinerea armelor etc;

·  companiei care nu îndeplineşte următoarele condiţii:

· este a unui cetăţean francez sau a unui resortisant al unui stat membru al Comunităţii Europene sau al unui alt stat semnatar parte la Acordul asupra Spaţiului Economic European;

· asociaţii şi managerii societăţii sunt cetăţeni francezi sau resortisanţi ai unui stat membru al Comunităţii Europene sau al unui alt stat parte semnatar al Acordului asupra Spaţiului Economic European;

· în societăţile pe acţiuni şi cele cu răspundere limitată managerii, asociaţii, membrii consiliului de administraţie şi directorii sunt fie cetăţeni francezi sau ai unui stat membru al Comunităţii Europene sau al unui alt stat parte, semnatar al Acordului asupra Spaţiului Economic European. Capitalul majoritar trebuie să fie deţinut de un cetăţean care se încadrează în una din categoriile menţionate anterior.  

De asemenea, eliberarea autorizaţiei prevăzută de lege poate fi refuzată în cazul în care:

· persoana solicitantă sau una dintre persoanele din boardul companiei, sau implicate în activităţile administrative, de management sau de control a companiei a fost condamnată la închisoare cu sau fără suspendare pentru o perioadă mai mare de trei luni, potrivit cazierului judiciar sau unui alt document echivalent;

· în cazul în care activitatea desfăşurată este de natură a tulbura ordinea publică sau ameninţă interesele statului.   

În cazuri excepţionale, Ministrul Apărării poate, din motive de securitate naţională, să acorde autorizaţii cu derogare de la unele dintre condiţiile menţionate anterior.  

Notificarea făcută de autorităţile statului în privinţa activităţii legată de piaţa armelor, dispozitivelor militare şi muniţiilor are forţa unei autorizaţii atât pentru titular, cât şi pentru executarea activităţii. Titularul autorizaţiei rămâne răspunzător şi responsabil pentru îndeplinirea tuturor obligaţiilor şi pe întreaga durată a derulării activităţii pentru care a fost eliberată autorizaţia. Autorizaţia trebuie să cuprindă informaţiile prevăzute în art. 13 din cap II al Decretului. 

Obligaţiile titularului autorizaţiei sunt enumerate în capitolul III al Decretului:

· orice titular al unei autorizaţii emise în sensul unor dispoziţii cuprinse în prezentul Decret este subiect al formalităţilor şi controalelor stabilite de lege;

· titularul autorizaţiei trebuie să deţină un registru special în care sunt înscrise  informaţii cu privire la armele sau echipamentele militare pe care le produce, le repară, le modifică, le cumpără, le vinde, le închiriază sau le distruge;

· în cazul în care titularul autorizaţiei are calitatea de intermediar, acesta trebuie să înregistreze toate persoanele şi companiile cu care intră în contact, precum şi toţi participanţii la operaţiunile derulate pentru intermediere;

· înregistrările menţionate în condiţiile stabilite anterior trebuie făcute zilnic, operaţiune cu operaţiune, fără spaţii libere sau ştersături. Ele trebuie să fie supervizate de către Comisarul poliţiei de jurisdicţie sau de către comandantul jandarmeriei de jurisdicţie, după caz. Prefectul este autoritatea responsabilă cu monitorizarea registrelor speciale, conducând, în acelaşi timp, şi acţiunile de inventariere regulată a armelor, dispozitivelor militare şi muniţiilor;

· în cazul încetării activităţii, registrul special va fi arhivat de către poliţie sau de către comandamentul jandarmeriei din raza teritorială unde a fost desfăşurată activitatea, în termen de maximum trei luni de la încetarea ei; în anumite cazuri specificate de lege, registrul special va fi predat Ministerului Apărării. În eventualitatea reluării activităţii, registrul va fi transferat;

· titularul licenţei pentru desfăşurarea unei activităţi de producţie, vânzare sau intermediere a armelor, dispozitivelor militare sau muniţiilor este obligat să prezinte bianual un raport către Ministerul Apărării. Acest raport are forma unei fotocopii a registrului special.

Capitolul IV al Decretului prezintă obligaţiile comercianţilor de arme, muniţii şi dispozitive militare încadrate în categoriile 5, 6 şi 7.

Titlul III al Decretului face referire la achiziţiile, deţinerea, expedierea, transportul şi conservarea armelor, echipamentelor şi muniţiei. Astfel, capitolul I, Autorizarea achiziţiei şi deţinerii, interzice achiziţiile şi deţinerea armelor, echipamentelor, componentelor, muniţiei şi componentelor aferente încadrate în primele patru categorii, în lipsa unei autorizaţii speciale, emisă în acest sens de către autorităţile competente. 

Procedura autorizării achiziţiei şi deţinerii (prevăzută în art. 23 şi următoarele)  îmbracă aceleaşi forme şi urmează aceleaşi condiţii ca în cazul autorizaţiei necesare pentru fabricarea şi comercializarea armelor, dispozitivelor, echipamentelor, componentelor şi muniţiei, prezentată anterior, cu anumite modificări. Autorizaţia se acordă pentru o perioadă de maximum 5 ani. 

Funcţionarii publici şi oficialii guvernamentali încadraţi în unităţile de poliţie sau în alte unităţi speciale pot achiziţiona şi deţine unele dintre armele, echipamentele şi muniţiile încadrate în clasele 1, 4 şi 6. 

Angajaţii din anumite departamente guvernamentale şi servicii publice, precum şi anumiţi oficiali, alţii decât cei menţionaţi în paragraful precedent, care sunt expuşi unor riscuri de agresiune, dar şi persoanele care transportă valori, pot fi autorizaţi să achiziţioneze şi să deţină anumite tipuri de arme, componente sau muniţii necesare în exercitarea atribuţiilor profesionale. De aceleaşi drepturi poate beneficia şi instituţia administraţiei vămilor, precum şi cea a Ministerului de Interne. Autorizaţiile individuale acordate funcţionarilor sau agenţilor din aceste instituţii sunt eliberate prin ordin comun al ministrului de Interne şi al ministrului cu atribuţii în domeniul de interes şi sunt vizate de prefectul competent teritorial. 

O altă categorie de personal care poate achiziţiona şi deţine arme, echipamente, componente sau muniţie, prevăzută de prezentul decret, este aceea a ofiţerilor activi şi a celor în rezervă. 

Toate aceste categorii de persoane trebuie să depună la prefectul competent teritorial o declaraţie privind intenţia de a achiziţiona şi deţine o armă încadrată în categoriile de arme descrise anterior. Acestei declaraţii i se ataşează şi un certificat eliberat de către autoritatea competentă a serviciului public unde este angajat, în care se specifică faptul că achiziţia armelor sau muniţiei este considerată necesară în exercitarea atribuţiilor de serviciu. 

Persoanele private care transportă valori sunt autorizate să deţină arme sau anumite tipuri de echipamente în condiţiile stabilite de Decretul nr. 376 din 28 aprilie 2000 privind protecţia transportului de valori.      

Alte categorii autorizate să deţină arme încadrate în anumite clase: 

· unele companii, pentru a asigura paza proprietăţilor lor, cu acceptul prefecturii;

· firmele de pază, cu acceptul prefecturii;

· societăţile de producţie a filmelor sau spectacolelor, în anumite condiţii. 

De asemenea, pot fi autorizate să deţină anumite tipuri de arme, în anumite condiţii:  

- asociaţiile sportive autorizate pentru practicarea tirului sportiv sau a pregătirii militare, în limita a maximum 20 de arme cu câte 20 de cartuşe închiriate de o autoritate militară, în scop de instrucţie;

· persoanele cu vârsta de minimum 21 de ani, selecţionate pentru participarea la competiţii internaţionale specifice;

· persoanele cu vârsta de minimum 21 de ani, expuse unor riscuri majore, în scopul securităţii lor în raport cu locul de desfăşurare al propriei profesii. Aceste persoane pot achiziţiona şi deţine o a doua armă în propria locuinţă sau reşedinţă secundară, din aceleaşi considerente;

· persoanele care lucrează în anumite muzee;

· persoane din anumite servicii guvernamentale, colectivităţi teritoriale, sau instituţii publice, care au în atribuţii paza sau transferul unor echipamente sau materiale relevante din sfera serviciilor de informaţii sau comunicaţii;

· alte instituţii de interes public sau privat, care îşi desfăşoară activitatea în domeniul cultural, istoric sau ştiinţific şi care contribuie la conservarea, cunoaşterea sau studiul unor echipamente de război; 

· persoane fizice care contribuie la realizarea unor colecţii, la conservarea, cunoaşterea sau studiul unor echipamente de război;

· companiile care au ca obiect de activitate testarea unor anumite categorii de arme sau echipamente încadrate în grupele I şi IV, numai pentru aceste tipuri;

· anumiţi experţi în arme şi echipamente care îşi desfăşoară activitatea la Curtea de Casaţie sau la Curţile de apel pot fi autorizaţi de prefect să achiziţioneze şi să deţină anumite tipuri de arme, componente sau echipamente aferente încadrate în clasele I şi IV;

· altele, potrivit legii.

Toate aceste categorii de persoane au dreptul la achiziţia şi deţinerea unui număr fix de arme şi cartuşe, decise de autorităţile competente, anual. Solicitarea se depune în condiţiile prevăzute în art. 39 al Titlului III al Decretului.

De asemenea, solicitarea pentru completarea stocului de arme, cartuşe sau alte echipamente se depune Comisariatului de Poliţie sau Comandamentului Jandarmeriei de la locul de rezidenţă. Aceasta este înregistrată şi transmisă pentru decizie, autorităţilor competente.  

Pe de altă parte, autorizaţia pentru achiziţia sau deţinerea de arme, echipamente sau muniţie, poate fi retrasă de către autorităţile care au eliberat-o, din motive de ordine sau siguranţă publică.

Această autorizaţie nu conferă titularului dreptul de achiziţie şi deţinere decât pentru o perioadă limitată la trei ani de la data eliberării. Pentru a fi reînnoită, trebuie depusă o nouă solicitare, cu cel puţin trei luni înainte de data expirării. Va fi eliberat un acord provizoriu, valabil pentru o perioadă de maximum trei luni de la data expirării autorizaţiei vechi. În cazul nerespectării termenului de formulare a unei noi solicitări, nu va putea fi eliberată noua autorizaţie, cu excepţia cazului în care întârzierea este temeinic justificată.   
Capitolul II al Titlului III al Decretului, Declaraţia privind achiziţia şi deţinerea de arme, reglementează situaţiile şi condiţiile pe care declaraţia individuală depusă la autoritatea competentă teritorial (prefect, comisariat de poliţie sau comandament al jandarmeriei) trebuie să le îndeplinească (art. 46 şi următoarele).

Capitolul III, Întreţinerea, cuprinde măsurile de securitate pe care toate persoanele fizice sau juridice implicate în producţia şi deţinerea de armament, componente, echipamente sau muniţie, încadrate în anumite categorii şi clase de importanţă, trebuie să le îndeplinească:

· modul de expunere publică (închise în cutii sigilate sau cabine sigilate construite între pereţi sau pe sol);

· armamentul încadrat în categoriile I şi IV nu poate fi expus în vitrine cu acces la exterior;

· în magazinele în care se vând arme din categoriile anterior menţionate, acestea se expun în cabine blindate;

· pentru expoziţiile permanente în care sunt prezentate arme din categoria V şi VII, ferestrele şi uşile de acces vor fi protejate în mod special şi în afara orelor de acces pentru public (uşi duble, geamuri antiefracţie, sisteme suplimentare de securitate etc);

· instalarea unor sisteme de alarmă sau conectarea la firme de securitate; 

· muniţia încadrată în categoriile V şi VII se depozitează astfel încât publicul să nu aibă acces; 

· toate persoanele implicate în comerţul cu armament încadrat în anumite clase şi categorii vor deţine spaţii fixe şi permanente de depozitare a acestora;

· în comerţul de retail şi pentru anumite categorii şi clase de armament sunt permise unele derogări de la regulile descrise anterior; armamentul neutilizat este depozitat, de asemenea, cu respectarea tuturor condiţiilor de securitate;

· armele, componentele, echipamentele sau muniţia care nu sunt utilizate, deţinute de companiile de securitate care asigură transportul de valori sau care au ca atribuţii paza sau securitatea unor bunuri sau imobile trebuie depozitate în condiţii de maximă securitate, în cutii sau cabine sigilate în încăperi cu uşi blindate. Accesul la acest armament se face sub controlul uneia sau mai multor persoane responsabile cu aceste atribuţii, stabilite de şeful companiei sau al instituţiei în cauză;

· de asemenea, armamentul deţinut de companiile de producţii cinematografice, televiziune, companiile de divertisment. Pentru toate contractele de locaţiune proprietarii companiei care deţine armamentul vor întocmi un inventar care să specifice tipul şi caracteristicile armei (categoria, modelul calibrul, brandul, seria); 

· în aceleaşi condiţii de maximă securitate sunt expuse şi armele sau echipamentele care fac obiectul unor expoziţii permanente. Proprietarii armelor de colecţie vor deţine înregistrări ale inventarului acestora, unde se va specifica: modelul, calibrul, categoria, marca, seria. Aceste registre-inventar sunt vizate de comisariatul de poliţie sau de comandamentul jandarmeriei competente teritorial.    
Capitolul IV, Autorizaţia privind deţinerea şi transportul armelor şi muniţiei, prevede în art. 57 că deţinerea şi transportul armamentului încadrat în categoriile V, VII şi VIII nu sunt supuse restricţiilor, cu anumite excepţii enumerate de art. 57 alin 2.

Funcţionarii şi agenţii autorizaţi să deţină arme în exercitarea atribuţiilor profesionale sau în conformitate cu exercitarea atribuţiilor de serviciu trebuie să deţină aceste arme potrivit condiţiilor regulamentare, ca şi militarii şi funcţionarii administraţiei vămilor, în condiţiile stabilite de regulamentele specifice.

În cazul formulării unei cereri, ministrul de Interne poate autoriza, prin hotărâre, oricărei persoane supuse unor riscuri excepţionale care îi ameninţă viaţa, deţinerea şi transportul de arme, dintr-o anumită clasă sau categorie. Autorizaţia, valabilă pentru o perioadă care nu poate excede un an, poate fi reînnoită. Pe de altă parte, această autorizaţie poate fi oricând retrasă. Prefectul competent teritorial este autoritatea care pune în practică ordinul ministrului, prin furnizarea armei stabilite prin acel ordin, a muniţiei aferente şi după prezentarea autorizaţiei de port armă şi a certificatului medical, vizat în condiţiile legii, care să ateste că persoana respectivă nu este incompatibilă cu deţinerea unei arme. În cazul retragerii permisului de port-armă sau când persoana în cauză nu solicită reînnoirea acestuia, autorizaţia pentru achiziţionarea şi deţinerea unei arme devine caducă.

Ministrul de Interne poate autoriza, prin ordin, deţinerea şi transportul unei arme încadrate într-o anumită clasă şi categorie, de către o personalitate de naţionalitate străină şi de către persoanele care îi asigură acesteia securitatea, pe durata vizitei sale în Franţa, la cererea guvernului statului pe care personalitatea de naţionalitate străină îl reprezintă. Autorizaţia nu poate fi emisă pentru o durată superioară sejurului în Franţa. Prin hotărâre a ministrului de Interne sunt stabilite şi categoria şi clasa de armă deţinută.

Dispoziţiile Capitolului V, Securitatea expedierii şi a transportului de arme, se aplică în cazul expedierii şi transportului unor tipuri de arme şi echipamente încadrate în categoriile IV, V şi VII, acţiuni care fac sau nu fac subiectul autorizaţiei, în cazul în care expediţia şi/sau transportul sunt derulate în scop profesional, precum şi expediţiei sau transportului efectuate de către persoane fizice. Sunt menţionate condiţiile corespunzătoare tipurilor şi categoriilor de armament în care acestea pot fi expediate şi/sau transportate, precum şi derogările de la aceste reguli (condiţii de ambalare, menţiunea privind conţinutul coletului pe ambalajul exterior, condiţii de siguranţă pe care autovehiculele transportatoare trebuie să le îndeplinească, categoriile de persoane care asigură paza în timpul transportului, condiţiile de manipulare ale încărcăturii, durata transportului etc). 

Capitolul VI face referire la Pierderea şi transferul proprietăţii armelor şi muniţiilor
Potrivit art. 67, pierderea sau furtul unei arme încadrate în categoriile I sau IV, V sau VII va fi declarată fără întârziere de către titularul ei, comisariatului de poliţie sau comandamentului jandarmeriei. În declaraţia scrisă se vor specifica toate informaţiile şi circumstanţele în care a avut loc pierderea sau furtul. 

Va fi informat, totodată, prefectul competent teritorial, care va anunţa, la rândul său, procuratura (art. 70 III). 

Orice persoană care nu este titulară a unei autorizaţii de producere sau comercializare a armamentului încadrat în clasele I sau IV şi care intenţionează să fie parte a unei operaţiuni de transfer a proprietăţii acestuia trebuie să depună o declaraţie scrisă prefectului competent teritorial pentru acordarea autorizaţiei sau documentului care atestă calitatea legală de achiziţie sau deţinere a armamentului. 

În cazul în care o armă, componente sau muniţie sunt transferate unui producător sau unui comerciant autorizat, aceştia din urmă:

a) sunt obligaţi să anuleze operaţiunea de achiziţie corespunzătoare autorizaţiei sau documentului care atestă calitatea legală de achiziţie sau deţinere de armament a persoanei care operează transferul şi să adreseze o copie a acestui document prefectului competent.    

b) să înscrie transferul în registrul special destinat.         

În cazul în care transferul se face către o persoană fizică, aceasta trebuie să fie autorizată legal pentru achiziţia şi deţinerea de armament, în conformitate cu dispoziţiile legale. Acest transfer se înregistrează la comisariatul de poliţie sau comandamentul jandarmeriei, care:

a) anulează operaţiunea de achiziţie corespunzătoare autorizaţiei sau documentului care atestă calitatea legală ale persoanei care operează transferul;

b) îndeplineşte alte prevederi specificate în art. 68 al Decretului.

 În aceleaşi condiţii privind înregistrarea declaraţiei de transfer la autorităţile competente se procedează şi în cazul în care ambii autori ai tranzacţiei sunt persoane fizice. 

Asociaţiile sportive sunt autorizate să cedeze armament încadrat în clasele V şi VII membrilor săi în următoarele condiţii:

· declararea la prefectură;

· preţul de vânzare să fie cel puţin egal cu preţul de cumpărare;

· respectarea dispoziţiilor referitoare la depozitare;

· utilizarea exclusivă a armamentului în incinta poligonului de tir.  

Deţinătorul de armament sau echipamente care a fost subiect de retragere sau refuz de acordare a unei autorizaţii, sau care nu a solicitat reînnoirea acesteia în condiţiile specificate de lege, va fi înştiinţat într-un termen de trei luni de prefectură în legătură cu retragerea sau expirarea autorizaţiei. În cazul în care este ameninţată ordinea publică sau siguranţa persoanelor, prefectul poate fixa un termen mai scurt.   

Deţinătorul aflat în situaţia descrisă anterior se va descărca de armament printr-una din următoarele modalităţi:

· vânzarea lui, în condiţiile legii;

· neutralizarea într-un stabiliment special destinat, stabilit prin hotărâre comună de către ministrul de Interne, ministrul Apărării, ministrul Industriei şi autoritatea vamală;

· distrugerea acestuia de către o persoană autorizată şi în condiţiile prevăzute în hotărârea comună a ministrului de Interne şi a ministrului Apărării;

· predarea acestuia către instituţiile specifice ale statului pentru distrugerea lui potrivit hotărârii comune a ministrului de Interne, al Apărării, al Justiţiei şi al Economiei.   

Germania

Cadrul legal

- Legea privind comerţul exterior şi plăţile externe (2001);

- Legea privind producţia şi exportul de arme de război.

Legea privind producţia şi exportul de arme de război şi Legea privind comerţul exterior şi plăţile externe, care reglementează comerţul şi cu alte tipuri de armament decât cel de război, dispozitive militare şi tehnologie de profil sunt principalele acte normative aplicabile în materie.    

Potrivit prevederilor Legii privind comerţul exterior şi plăţile externe (2001), tranzacţiile şi plăţile externe în domeniul echipamentelor militare pot fi restricţionate în domenii care privesc:

- garantarea intereselor de securitate vitală ale statului;

- prevenirea situaţiilor care pot perturba coexistenţa paşnică dintre state;

- prevenirea situaţiilor privind subminarea relaţiilor externe ale statului.

În particular, pot fi restricţionate exportul de arme, muniţie şi echipament militar; al obiectelor şi materialelor care pot servi la dezvoltarea, producerea şi folosirea armelor, muniţiilor şi echipamentelor militare; al schemelor, graficelor, documentelor care pot contribui la dezvoltarea, producerea şi folosirea armelor, muniţiilor şi echipamentelor militare.

De asemenea, pot fi restricţionate exportul de echipamente care pot fi utilizate în acţiuni militare; importul de arme, muniţie şi echipament militar; tranzacţiile cu privire la drepturile de proprietate intelectuală în domeniul produselor cu caracter militar; tranzacţiile cu firme care desfăşoară activităţi de producere de arme, muniţie şi echipament militar, precum şi de sisteme de criptare a informaţiilor clasificate, care pot aduce atingere intereselor statului german. 

Controlul exportului de produse militare

Exportul de arme, muniţie şi echipament militar se poate realiza, potrivit legii, către statele membre NATO sau cele echivalente (Australia, Japonia, Noua Zeelandă, Suedia şi Elveţia). 

Lista armelor ce pot fi exportate nu cuprinde armele nucleare, armele de distrugere în masă şi armele biologice şi chimice. 

Autorizarea licenţelor de export se face de către Ministerul Economiei, în cazul armelor de război şi de către Oficiul de export federal (agenţie aflată în subordinea Ministerului Economiei) în cazul celorlalte echipamente militare. Aplicantul poate obţine una dintre cele trei tipuri de licenţe:

- oficială, pentru aplicantul guvernamental;

- privată, pentru companii private şi persoane civile;

- certificat internaţional de import/export.   

Deţinerea unei licenţe nu este necesară în etapa negocierilor de import/export. Revocarea licenţelor se face potrivit prevederilor legii, în situaţiile de fals în declaraţii. 

Exporturile realizate în cadrul unor proiecte de cooperare guvernamentală se face în baza unei licenţe generale.

Refuzul acordării licenţei se face în următoarele situaţii:

- există motive temeinice că persoana fizică/juridică militează împotriva intereselor Germaniei în menţinerea bunelor relaţii cu celelalte state;  

- nu are cetăţenie germană sau rezidenţă pe teritoriul Germaniei;

- există motive temeinice că persoana fizică/juridică intenţionează să exporte arme, muniţie şi echipament militar de război;

- se încalcă obligaţiile internaţionale asumate de Germania;

- solicitantul nu prezintă încredere pentru derularea de activităţi de export cu materiale militare.

Anularea licenţei se poate face în orice moment prin ordin al ministerului care a acordat-o. Pentru anulare abuzivă, persoana care a deţinut licenţa este îndreptăţită la solicitarea de despăgubiri pentru pagubele suferite.

Potrivit secţiunii 12 a din Legea privind controlul exporturilor (1998), Guvernul este autorizat să raporteze Oficiului federal pentru export lista armelor, muniţiilor şi echipamentelor militare importate/exportate, potrivit prevederilor acordurilor internaţionale la care Germania este parte. Acesta din urmă trebuie să compare datele furnizate de Guvern cu datele proprii obţinute în urma acordărilor de licenţe. Aceste date au un caracter public, fără a se specifica destinatarii, pentru protejarea intereselor acestora.   

Autorităţile care supervizează procedura de export (Ministerul Economiei şi Ministerul Transporturilor), precum şi agenţiile responsabile cu respectarea legilor în domeniu pot dispune confiscarea armelor, muniţiilor şi dispozitivelor militare dacă se constată că transferul este efectuat de persoane neautorizate, dacă acestea sunt manipulate într-o manieră neautorizată, pentru eliminarea unui pericol iminent sau pentru protejarea secretului de stat. Ca urmare a acestui fapt, persoana care a deţinut licenţa este îndreptăţită la solicitarea de despăgubiri pentru pagubele suferite, în cazul unui abuz.
Italia

Cadrul legal de reglementare

Decretul Regal 2482 din 1935 privind controlul armamentului forţelor armate produs de industria privată – cu modificările şi completările ulterioare; 
Legea 185 din 9 iulie 1990 privind importul, exportul şi tranzitul armelor mici şi al armelor pentru uz militar, cu completările şi modificările ulterioare; 

Legea 110 din 18 aprilie 1975 - prevederi suplimentare la reglementările în vigoare privind controlul armelor, muniţiilor şi explozibililor cu completările şi modificările ulterioare
. 

Legea 110/75 face distincţia între arme militare şi arme de foc, ultima categorie fiind reglementată sub controlul Ministerului de Interne care are printre atribuţii monitorizarea unui sistem de înregistrare similar cu cel al Ministerului Apărării. 

Potrivit legilor privind siguranţa publică şi altor dispoziţii legislative în materie, sunt considerate arme de război toate armele cu potenţial de rănire care sunt sau pot fi destinate armamentului modern al trupelor militare naţionale sau sunt utilizate în luptă, bombele sau orice parte componentă, substanţe chimice sau arme letale de orice tip, sticle sau dispozitive explozive sau incendiare.

De asemenea, sunt arme de război cele care pot fi utilizate ca muniţie sau sunt produse pentru a fi utilizate pentru executarea de foc automat sau care prezintă caracteristici balistice asemănătoare sau comune cu alte arme.

Sunt considerate muniţie de război cartuşele şi componentele aferente, proiectilele sau părţi ale acestora destinate încărcării armelor de război. 

Sunt considerate arme de foc:

a)  arme semi-automate cu una sau mai multe ţevi (ţeavă lisă);

b)  arme cu două ţevi cu ghinturi, cu acţionare manuală; 

c)  arme cu două sau trei ţevi;

d)  arme, carabine şi muschete cu o ţeavă, inclusiv cele acţionate semi-automat;

e)  puşti şi carabine care utilizează muniţie cu percuţie neautomate;

f)  pistoale şi revolvere;

g)  pistoale cu operare semi-automată;

h)  replicile armelor vechi, anterioare anilor 1890, cu excepţia celor cu o singură lovitură;

i)  arme sau carabine care pot utiliza muniţie de război, care prezintă caracteristici specifice pentru utilizarea în scopuri de vânătoare sau agrement (sport), dar care utilizează altfel de muniţie decât cea de uz militar. De asemenea, armele care funcţionează pe principiul emisiei de gaze sau aer comprimat, lansatoare de proiectile şi alte asemenea instrumente. 
Armele sau alte echipamente care fac obiectul unei autorizaţii de deţinere, potrivit legii, nu pot fi utilizate în afara domiciliului titularului autorizaţiei.

Fără justă cauză, acelaşi regim îl au şi bastoanele, alte instrumente cu vârful ascuţit, unelte de tăiere, lanţuri, bile de metal sau alte instrumente care nu sunt explicit considerate ca fiind arme de foc, dar care pot fi utilizate, în funcţie de anumite circumstanţe, pentru rănirea unor persoane. Încălcarea acestei prevederi se pedepseşte cu amendă sau închisoare de la o lună la un an.

Articolul 6 al legii reglementează funcţionarea comisiei consultative centrale pentru controlul armelor, sub autoritatea Ministerului de Interne, formată din reprezentanţi ai Ministerului de Interne, poliţiei de stat, Ministerului Apărării, carabinierilor, Ministerului Industriei, Comerţului şi Finanţelor, ai Direcţiei vămilor, ai sectoarelor economice interesate, gărzii financiare şi experţi în balistică, arme antice, rare sau de importanţă istorică. Preşedintele şi membrii comisiei sunt numiţi prin hotărâre a ministrului de Interne. Comisia îşi exprimă opinia cu privire la înregistrarea obligatorie a armelor fabricate sau importate şi cu privire la toate problemele de natură generală sau de mediu privind reglementările referitoare la arme sau la măsurile de securitate pentru fabricarea, repararea, depozitarea, comercializarea, importul, exportul, deţinerea, colectarea, transportul şi utilizarea lor. 
Registrul naţional al armelor de foc, reglementat prin art. 7 al legii este instituit de Ministerul de Interne. Cuprinde toate armele de foc pentru care e admisă producţia sau importul, cu excepţia armelor de vânătoare cu ţeavă lisă. Inventarierea prototipurilor nou fabricate sau importate se va face în funcţie de caracteristicile menţionate în solicitarea privind fabricarea sau importul. Vor fi menţionate: 

· numărul de ordine privind intrarea;
· descrierea armei şi calibrul;

· numele producătorului sau importatorului;

· statul în care a fost produsă arma sau din care a fost importată.

Ministrul de Interne stabileşte prin hotărâre data de începere a inventarierii,  modalitatea în care este făcută înregistrarea şi situaţiile referitoare la neînscrierea în registru precum şi modalitatea de publicare şi actualizare a registrului. 

Eliberarea permisului pentru fabricarea, comerţul, depozitarea şi repararea de armament şi permisul de port-armă sunt condiţionate de verificarea în prealabil a  capacităţii tehnice a solicitantului (a persoanei juridice). 

Persoanele care au îndeplinit serviciul militar în forţele armate sau într-un alt tip de forţe înarmate ale statului sau care au aparţinut personalului civil din autorităţile siguranţei publice în calitate de funcţionari sau care deţin certificate pentru manipularea de arme de tir trebuie să obţină numai certificatul pentru activităţi de producţie, reparare sau comercializare a armelor. 
Persoanele autorizate prin lege să deţină şi să utilizeze arme sunt supuse unor  prevederi speciale, nefiind supuse prevederilor prezentei legi. 

Armamentul se înmatriculează, pe armă fiind inscripţionate numele producătorului, sigla, numărul de identificare din registrul naţional, seria armei  (art. 11).  

Legea reglementează, de asemenea, modalităţile privind importul definitiv şi temporar de arme de foc, emiterea unei licenţe de import fiind condiţionată de verificarea în prealabil a licenţei de producere şi comercializare şi a altor autorizaţii ale autorităţilor guvernamentale competente. Persoanele care nu deţin licenţă de comercializare sau producere a armelor de foc şi care importă mai mult de trei arme într-un an calendaristic, trebuie să solicite prefectului competent teritorial (de la locul de rezidenţă) eliberarea unei licenţe. Nerespectarea acestei dispoziţii legale este sancţionată cu închisoare sau amendă. 

Prevederile privind importul temporar de arme de foc  (art. 15 al legii) se aplică cetăţenilor italieni rezidenţi în străinătate sau care locuiesc în străinătate sau străinilor nerezidenţi în Italia. Pentru importul temporar de arme de vânătoare sau divertisment (arme de tir), aceste persoane nu au nevoie de licenţe, cu condiţia ca pe aceste arme să fie ştanţate numerele de înregistrare. Prin hotărâre a ministrului de Interne şi după consultarea miniştrilor Afacerilor Externe, de Finanţe, al Agriculturii şi pădurilor, Comerţului exterior, Turismului, vor fi publicate în Gazeta Oficială procedurile privind introducerea, deţinerea, portul şi transportul în interiorul statului a armelor importate temporar, precum şi numărul lor. Potrivit legii, este considerat import temporar importul pentru o perioadă care nu depăşeşte 90 de zile. După expirarea acestei perioade, importul se consideră a fi definitiv şi se supune prevederilor specifice. În cazul încălcării dispoziţiilor legale, persoanele făptuitoare sunt pedepsite cu amendă sau închisoare. 

Exportul de armament este reglementat de art. 16 al legii. Pentru orice tranzacţie care implică exportul armelor de foc este necesară înştiinţarea Gărzii de Finanţe. Licenţa poliţiei pentru exportul de armament este condiţionată de existenţa, în prealabil, a autorizaţiei eliberată de autorităţile specializate ale statului. Exportul armamentului trebuie să aibă loc în termen de 90 de zile de la eliberarea licenţei, cu excepţia cazurilor în care motive justificate împiedică acest lucru. După încheierea operaţiunii de export, titularul licenţei trebuie să prezinte autorităţilor de poliţie copii după această licenţă, precum şi documentele însoţitoare privind exportul, care să certifice operaţiunea. Persoana care nu respectă obligaţiile stipulate de lege este pasibil de sancţiuni. 

Procedurile referitoare la armamentul destinat exportului efectuat de către persoane rezidente în Italia, transportul pe teritoriul naţional sau normele privind exportul temporar al armelor de vânătoare sau destinate sportului sunt stabilite prin hotărâre a ministrului de Finanţe, după consultarea ministrului de Interne. Armamentul care va fi exportat temporar şi care se încadrează în categoria pieselor rare, artistice, antice sau cu semnificaţie istorică, subiect al unor schimburi culturale sau expoziţii, este supus procedurilor stabilite de ministrul de Interne, cu consultarea ministrului Patrimoniului cultural.  

Cu excepţia cazurilor în care autorizaţiile relevante prevăd altă cale, transportul de armament se face exclusiv prin intermediul companiilor specializate de transport, după respectarea tuturor dispoziţiilor legale sau de către persoane care au deja licenţe de transport în acest sens, eliberate de chestura provinciei de rezidenţă.

Modalităţile de transport al armamentului, componentelor sau explozibililor, precum şi alte proceduri în legătură cu transportul sunt stabilite prin hotărâre a ministrului de Interne, cu consultarea miniştrilor Apărării, de Finanţe, al Transporturilor, al Poştei şi comunicaţiilor, publicată în Gazeta Oficială (art. 18 al legii).

Pentru păstrarea armamentului şi explozibililor vor fi depuse toate diligenţele în ideea asigurării siguranţei publice. Orice persoană care desfăşoară o activitate profesională în care sunt implicate arme sau explozibili sau care colecţionează arme trebuie să adopte şi să aplice măsurile anti-efracţie impuse de siguranţa publică. Persoanele care încalcă aceste dispoziţii sunt sancţionate cu amendă sau închisoare. Orice pierdere sau furt de armament, componente sau explozibili se raportează imediat autorităţilor locale cu atribuţii în securitatea publică sau celei mai apropiate unităţi de carabinieri (art. 20).  Orice persoană care găseşte o armă sau componente de arme este obligată să le predea imediat unităţii responsabile pentru siguranţa publică sau celei mai apropiate unităţi de carabinieri. Persoanele care încalcă aceste dispoziţii sunt sancţionate cu amendă sau închisoare.   

De asemenea, persoanele care folosesc în alt scop sau sustrag în orice mod arme sau componente, punând în pericol ordinea de stat, viaţa cetăţenilor sau securitatea comunităţii, sunt pasibile de închisoare de până la 15 ani.  

Armele neînregistrate (clandestine), la care face referire art. 23 al legii, sunt toate armele care nu sunt cuprinse în registrul naţional al armelor de foc, precum şi armele care nu au ştanţate pe ţeavă însemnele la care face referire art. 11 al legii (serie, sigla, număr de ordine din registrul naţional, firma producătoare etc). Astfel, sunt interzise producerea, introducerea pe teritoriul Statului, exportul, punerea în vânzare a astfel de arme neînregistrate. Orice persoană care deţine astfel de arme sau care şterge numerele de înmatriculare sau alte cote ştanţate pe arme este pedepsită. Nu intră sub incidenţa sancţiunilor prevăzute de lege persoanele care efectuează transportul unor astfel de prototipuri pentru a le preda unui reprezentant al Ministerului de Interne în scopul catalogării.

Oricine produce alte materiale explozibile decât cele permise de reglementările în vigoare, precum şi orice persoană care  modifică sau alterează în orice mod compoziţia produselor explozibile, va fi sancţionată cu amendă sau închisoare. Nu sunt supuse prevederilor acestui articol titularii care deţin licenţă de fabricare a unor astfel de explozibili emisă de Ministerul de Interne în scopul unor activităţi de cercetare sau experimentale.  

Exercitarea activităţilor profesionale în care este implicat armament sau explozibili este supusă înregistrărilor zilnice. În acest sens, se notează zilnic tranzacţiile cu armament într-un registru special destinat acestor operaţiuni (art. 25). Nerespectarea obligaţiilor dispuse prin aceste prevederi este sancţionată cu închisoare sau amendă. De asemenea, este pedepsit cu închisoarea sau cu amenda refuzul de a prezenta aceste înregistrări organelor abilitate care le solicită. 

Persoanele care se află în mod legal în posesia armelor pentru care deţin mai mult de 1000 de cartuşe cu bile sunt supuse obligaţiei de a declara acest lucru autorităţilor competente (art. 26). 

Orice persoană care modifică destinaţia sau sustrage în orice modalitate explozibili, punând în pericol viaţa cetăţenilor, siguranţa comunităţii sau ordinea de stat este supusă sancţiunii cu amendă sau închisoare de până la 15 ani.  

Legea reglementează şi materia regimului armelor, muniţiilor şi explozibililor deţinute de forţele armate şi alte forţe înarmate ale statului.

Astfel, autorizaţia pentru deţinerea şi utilizarea armelor, componentelor, muniţiilor şi explozibililor nu este necesară pentru personalul forţelor armate sau al altor forţe înarmate ale statului care le utilizează pentru îndeplinirea atribuţiilor lor. 

Procedurile privind transportul şi documentaţia aferentă de însoţire a transportului armamentului, muniţiei, componentelor sau explozibililor care nu este efectuat direct de către forţele armate sunt stabilite prin hotărâre a ministrului Apărării, cu consultarea ministrului de Interne.      
Directorii şi instructorii din structurile naţionale de tragere trebuie să posede licenţă eliberată de prefectul competent teritorial, fiindu-le opozabile, în prealabil acordării licenţelor, procedurile de examinare privind atestarea capacităţilor tehnice prevăzute de lege (art. 31 al legii).  

Capacităţile tehnice se prezumă pentru angajaţii care deja îşi desfăşoară activitatea în structurile naţionale de tragere la data intrării în vigoare a legii.

Preşedinţii structurilor naţionale de tragere sunt obligaţi să deţină înregistrări actualizate cu privire la:

· lista membrilor, cu date de identificare;

·  inventarul armelor din dotare, cu datele de descriere a acestora: serie, tip, calibru, companie producătoare şi naţionalitate, elemente referitoare la documentele care dovedesc provenienţa armelor;

· muniţia primită şi utilizată, cu indicarea nominală a persoanelor care au  utilizat-o;

· înregistrarea frecvenţei privind utilizarea armelor, cu detalii asupra tipului de armă utilizat de fiecare persoană, ora la care a început tragerea şi ora la care s-au încheiat exerciţiile de tragere pentru fiecare persoană în parte.

Aceste documente sunt prezentate, la cerere, ofiţerilor sau agenţilor structurilor care asigură securitatea publică, persoane care au obligaţia de a nota data la care au avut loc controalele şi de a semna documentele care dovedesc efectuarea controlului.

De asemenea, au obligaţia să facă o inventariere care va fi actualizată ori de câte ori este necesar directorii aşezămintelor istorice, ai muzeelor, ai obiectivelor artistice care au în custodie sau conservare colecţii de arme militare, sau echipamente de război, muniţie de război, colecţii de arme de foc, arme rare sau vechi. Persoanele menţionate sunt obligate să comunice chesturii orice modificare a stocului de arme pe care îl au în custodie, în caz contrar putând să fie sancţionate cu amendă sau închisoare. Armele antice şi de colecţie care se află înregistrate în documentele autorităţilor de siguranţă publică sau alte autorităţi specifice, nu pot fi distruse în lipsa unei aprobări a unui expert desemnat de conducerea obiectivului cultural în custodia căruia se află armele.  

MAREA BRITANIE

Cadrul legal


-  Legea privind controlul exporturilor (2002)
;

- Ordinul Ministerului Economiei privind controlul exportului produselor, a transferului de tehnologie şi asistenţei tehnice (2003);

- Ordinul de export nr. 3231 / 2008.
Potrivit prevederilor Legii privind controlul exporturilor sunt supuse controlului, cu prioritate, următoarele produse: 

- echipamentul militar;

- tehnologia militară;

- produsele proiectate sau adaptate pentru utilizarea în industria militară.

Prin echipament militar se înţelege totalitatea armelor de foc fabricate sau adaptate pentru industria militară, precum şi produsele fabricate, proiectate sau adaptate necesităţilor militare, chiar dacă nu sunt exportate în acest scop.  

Tehnologia militară cuprinde totalitatea produselor fabricate sau adaptate pentru folosirea în conexiune cu produse cu destinaţie strict militară. 

Produsele proiectate sau adaptate pentru utilizarea în industria militară includ armele, părţi componente ale armelor, accesorii ale acestora, muniţie, proiectile, rachete etc.

Scopul pentru care se realizează controlul exporturilor produselor militare de orice fel:

-  protejarea securităţii naţionale a statului;

-  protejarea securităţii membrilor forţelor militare britanice;

-  stabilitatea regională şi eliminarea zonelor de conflict; 

-  crearea unei păci durabile în toate regiunile globului;

-  eliminarea riscurilor de producere a armelor de distrugere în masă;

- respectarea drepturilor omului şi a tratatelor internaţionale în domeniu;

-  prevenirea şi eliminarea actelor teroriste. 

Ordinul privind controlul exportului produselor, a transferului de tehnologie şi asistenţei tehnice
 reglementează acordarea licenţelor pentru exportul produselor militare.

Licenţele se acordă pentru următoarele categorii de produse şi persoane:

- produse:

a) dispozitivele, produsele software şi tehnologia care pot fi exportate sau livrate în format electronic armatei britanice sau a unui alt stat, precum şi în scopuri civile şi care sunt specificate în ordin;

b) mărfurile cu specific militar, cu excepţia celor interzise prin lege, care pot fi exportate către armata britanică sau a unui alt stat, precum şi în scopuri civile şi care sunt specificate în ordin;

- persoane:

c) persoanele care transferă sau livrează în format electronic produsele software şi tehnologie; 

d) persoanele care acordă asistenţă tehnică pentru produsele exportate menţionate la punctele a) şi b);

Licenţele nu se acordă pentru exportul produselor militare care sunt clasificate cu eticheta „confidenţial” de către Ministerul Apărării, cu excepţia situaţiilor în care exportatorul obţine o scrisoare de garanţie din partea Oficiului de Securitate al Ministerului sau a fost acreditat în grupul de firme cu care colaborează Guvernul britanic. 

Licenţele nu se acordă pentru exportul unor categorii de produse interzise prin lege (de exemplu minele anti-personal) şi în anumite ţări stabilite în anexele legii
. 

Potrivit Ordinului de export nr. 3231/2008
, nici o persoană nu poate exporta produse militare, software sau tehnologie de profil fără a deţine o autorizaţie care să permită un control dublu al activităţii de comerţ desfăşurate. Un prim control se referă la respectarea listei de bunuri care pot fi exportate, iar al doilea control se referă la controlul vamal propriu-zis, care trebuie efectuat obligatoriu pentru produsele cu caracter militar.  

Aceleaşi măsuri trebuie respectate şi de exportatorii care tranzitează teritoriul ţării cu mărfuri cu specific militar, care sunt încadrate la art. 3 al Legii privind controlul exporturilor.

Lista de produse cuprinde: 

- lanţuri, cătuşe, centuri şi aparate cu şocuri electrice, care pot fi folosite pentru reţinerea persoanelor;

- software şi tehnologie cu specific militar;    

- avioane, nave maritime;

- armament şi muniţie, care se încadrează în categoriile aprobate de normele europene.
PORTUGALIA

Cadrul legal

- Decretul-lege nr.154/2006 privind compensaţiile plătite de stat pentru achiziţionarea de materiale pentru industria de apărare

Decretul-lege reglementează compensaţiile stabilite de stat pentru achiziţionarea de materiale pentru industria de apărare, care sunt susceptibile să contribuie la dezvoltarea economiei statului şi să aibă drept rezultat creşterea valorii asociate preţului de cumpărare (art.1).   

Aceste compensaţii sunt de două tipuri: 

- directe - se referă la produse şi servicii aflate în legătură cu echipamentul achiziţionat (de exemplu, producerea pe plan local a unor componente pentru dispozitive militare achiziţionate);

- indirecte - se referă la produse şi servicii care nu se află în legătură cu echipamentul achiziţionat (de exemplu, transfer de tehnologie şi alte activităţi cu semnificaţie pentru industria de apărare).


Potrivit prevederilor art. 5, compensaţiile sunt împărţite în 3 categorii: 

· grupa I - are legătură cu echipamentul achiziţionat;

· grupa a II-a - are legătură cu industria de apărare (colaborări sau participări legate de activităţile militare);

· grupa a III-a - nu are legătură cu produse specifice industriei de apărare. 

Principalul obiectiv urmărit este legat de atingerea unor capacităţi şi competitivităţi deosebite pe piaţa internaţională de profil. De asemenea, se urmăreşte atingerea unor capacităţi antreprenoriale în industria de apărare, crearea unui sistem naţional de susţinere a domeniului militar şi a echipamentelor militare ale forţelor armate naţionale. Prin acordarea compensaţiilor se are în vedere optimizarea capacităţilor industriale ale ţării, promovarea unor noi tehnologii de dezvoltare a capacităţilor militare, promovarea unor relaţii de parteneriat real între partenerii interni şi cei externi, crearea unei reţele între producătorii şi distribuitorii de produse militare.

Valoarea compensaţiilor nu poate fi mai mică de 10 milioane de euro, fiind egală cel puţin cu valoarea de achiziţie a produselor militare  (art.2 şi 6).

Proiectele militare se referă la următoarele aspecte (art.21):

-  investiţii străine directe;

- transferul de tehnologie şi creşterea competitivităţii companiilor de profil portugheze;

- includerea companiilor naţionale pe piaţa globală de echipamente militare.
Pentru proiectele cu o valoare mai mare de 10 milioane de euro, pentru primirea compensaţiilor, beneficiarul trebuie să subcontracteze servicii în valoare de 15% din valoarea contractului. 

Printre măsurile propuse în programul militar naţional se evidenţiază optimizarea proceselor de achiziţie, inclusiv luarea de măsuri pentru sporirea competitivităţii şi alocarea a circa 20% din bugetul de cheltuieli militare pentru programe de cercetare-dezvoltare şi inovaţii.     

De exemplu, programul de cumpărare a elicopterelor militare EH 101 cuprinde următoarele subpuncte:

- producerea fuselajului EH 101 - grupa I;  

- transferul de tehnologie pentru producerea internă a rambleului spate pentru elicopterul NH 90 - grupa a II-a;

- producerea de componente de material plastic pentru autobuze -  grupa a III-a.

Un alt exemplu din programul militar se referă la achiziţionarea de submarine:

- subcontractarea producţiei generatoarelor de propulsie - grupa I;

- dezvoltarea sistemului de orientare GPS - grupa a II-a;

- cooperarea în domeniul producţiei de dispozitive electronice - grupa a III-a.

Potrivit art. 6, valoarea totală a compensaţiei nu poate fi mai mică de 100% din valoarea de achiziţie. Valoarea totală a contribuţiilor prevăzute la alineatul precedent se referă la momentul încheierii contractului de vânzare-cumpărare, fiind actualizată în conformitate cu o serie de reguli de calcul
. 
Statul asigură garanţiile creditării şi plata sumelor stabilite prin contracte. Sunt considerate eligibile pentru încheierea de contracte firmele care asigură preţul cel mai mic, care nu aduc atingere prin activităţile desfăşurate societăţilor naţionale portugheze, sprijină firmele portugheze în realizarea produselor subcontractate, asigură service-ul echipamentelor vândute, dezvoltă activităţi legale, bazate pe încredere cu statul portughez. 

Slovacia

Cadrul legal
Legea privind exportul armelor şi tehnologiilor asociate, nr. 179 / 1998;
Legea privind forţele armate ale Republicii Slovacia, nr. 11 / 2006 
Legea privind exportul armelor şi tehnologiilor asociate stipulează condiţiile de comercializare a echipamentelor militare şi procesul de autorizare a entităţilor care îşi desfăşoară activitatea în acest domeniu. 

Legea reglementează comercializarea a 14 categorii de echipament militar. Sunt impuse restricţii privind comerţul de arme în zone supuse embargoului ONU şi UE.   


Procedura de obţinere a licenţelor de comerţ cuprinde două etape şi este asigurată de Ministerul Economiei în colaborare cu Ministerul Afacerilor Externe, Ministerul Apărării şi Ministerul de Interne. Prima etapă cuprinde depunerea cererii pentru obţinerea licenţei de comercializare a echipamentelor militare. A doua etapă cuprinde obţinerea unei licenţe individuale pentru o anumită operaţiune de export-import. 

Procedura consultativă de analizare a cererilor de obţinere a licenţelor are loc în cadrul unei Comisii de acordare a licenţelor alcătuită din reprezentanţi ai ministerelor enumerate. Pentru activităţile de import, obţinerea licenţei este obligatorie. Pentru activităţile de export nu este obligatorie obţinerea licenţei datorită faptului că echipamentele militare destinate exportului sunt supuse controlului Ministerului Apărării şi Ministerului de Interne, potrivit Strategiei Naţionale a Slovaciei, acordurilor şi tratatelor internaţionale la care Slovacia este parte, precum şi reglementărilor Uniunii Europene. De asemenea, nu este obligatorie obţinerea unei licenţe pentru tranzitarea teritoriului ţării, dacă perioada de tranzit nu depăşeşte 7 zile. Firmele importatoare străine sunt verificate prin intermediul ambasadelor şi consulatelor Republicii Slovacia.  


Licenţele se acordă cu anumite restricţii pentru comercializarea produselor industriale chimice, a tehnologiilor cu utilizare în domeniul nuclear şi a substanţelor chimice cu utilizare în agricultură, care pot fi folosite la producerea de explozibili. 

Licenţele nu se acordă în situaţia exporturilor cu referire la operaţiuni internaţionale de menţinere a păcii la care Slovacia este parte.


Revocarea licenţelor se poate face de către Ministerul Economiei pentru următoarele motive:


-  licenţa a fost acordată pe baza unor date incomplete sau false;


- pentru protejarea intereselor de politică externă şi securitate ale Slovaciei;


-  neîndeplinirea cerinţelor specificate în licenţă;


-  expirarea termenului;


-  autorizarea a încălcat legislaţia internă şi internaţională;


Încălcarea prevederilor impuse de deţinerea unei licenţe de comercializare a echipamentelor militare se sancţionează cu amendă, în funcţie de gravitatea infracţiunilor care pot fi reprezentate de: 


-  refuzul de a permite controlul organelor statului;


- transmiterea de date false pentru a exporta produse militare fără autorizaţie;


-  producerea de daune organelor de stat.
Slovenia

Cadrul legal


- Legea privind echipamentele militare (1994), cu modificările şi completările ulterioare;


- Legea armelor (2001).


Potrivit art. 77, armamentul şi echipamentele militare pot fi comercializate doar de companii, instituţii şi societăţi comerciale autorizate de Ministerul Apărării. Acestea trebuie să obţină o licenţă de export/import şi tranzit pe teritoriul statului. 


Potrivit art. 78, persoanele fizice/juridice care desfăşoară activităţi de producere de echipamente militare sau de componente de profil trebuie să obţină autorizarea Ministerului Apărării. 

Legea armelor împarte dispozitivele militare în 4 categorii reglementând deţinerea lor de către persoanele fizice/juridice, producerea şi manipularea acestora.


Exportul sau tranzitarea neautorizată a teritoriului ţării este considerată o infracţiune gravă, fiind pedepsită cu amendă sau închisoare.


Acordarea de licenţe este analizată de trei ministere: 
· Ministerul Apărării acordă licenţele pentru comercializarea armelor convenţionale şi dispozitivelor militare aferente; 
· Ministerul de Interne acordă licenţele pentru comercializarea armelor convenţionale pentru deţinerea lor de către persoanele fizice;
· Ministerul Economiei acordă licenţele pentru comercializarea produselor şi bunurilor asimilate dispozitivelor şi echipamentelor militare.


 Decizia de acordare a licenţelor de export/tranzit ale produselor militare este luată în primă instanţă de Divizia de Producţie şi Comercializare a Armelor din cadrul Ministerului Apărării, potrivit prevederilor Cadrului fundamental de securitate şi politică externă al Sloveniei, principiilor de neproliferare a armelor de distrugere în masă, acordurilor internaţionale ale ţării, Codului de Conduită privind exportul armelor.    


În cooperare cu firmele din Austria, Israel, Croaţia şi Kuweit sunt produse vehicule blindate de teren, centrale mobile de telecomunicaţii, dispozitive de artilerie, muniţie. De asemenea, sunt modernizate tancurile existente în dotarea armatei, prin introducerea componentelor automate de tragere, ochire şi comunicaţii prin satelit, pentru realizarea interoperabilităţii cu structurile militare ale NATO.   

SUEDIA

Cadrul legal


- Legea privind echipamentele militare (1992), cu amendamentele ulterioare
;


- Legea armelor (1996);

Potrivit prevederilor legii, echipamentele militare cuprind arme, muniţie şi alte materiale destinate scopurilor militare, stabilite de Guvern. Inspectoratul Naţional pentru Produse Strategice este autoritatea care stabileşte limitele în care se încadrează diferitele tipuri de echipament, precum şi modul de acordare a licenţelor de export, de producere sau de utilizare a acestor produse.  


Potrivit art. 3, echipamentul militar nu poate fi produs pe teritoriul Suediei fără obţinerea unui permis din partea Guvernului. 


Guvernul stabileşte normele de aplicare a acestei reguli pentru companiile private, inclusiv excepţiile ce se referă la:

-  modificarea şi conversia armamentului prevăzut în cap. 4, secţ. 1 din Legea armelor;


-  producerea armelor şi muniţiei aferente pentru uzul civil;    


- producerea de produse chimice, clasificate drept echipamente militare, în limita a 100 g/an în scopuri medicale sau farmaceutice.  


Pentru activităţile care implică livrarea de echipament militar, de fabricare sau de cercetare în domeniu este necesară obţinerea unor licenţe acordate de statul suedez. Nicio autoritate publică, companie privată suedeză sau persoană privată rezidentă sau cu domiciliul în Suedia nu poate desfăşura activităţile menţionate anterior pe teritoriul Suediei sau în străinătate fără obţinerea licenţei. Prevederile nu se aplică autorităţilor guvernamentale, care nu sunt companii publice.


Licenţele nu sunt obligatorii pentru activităţile menţionate anterior, în situaţia în care livrarea de echipamente militare se realizează către autorităţile guvernamentale ale Suediei sau producătorilor de armament, care deţin alt tip de licenţă din partea statului suedez.  


Guvernul suedez poate reglementa o serie de excepţii privind acordarea de licenţe pentru producătorii de armament în conformitate cu prevederile Legii armelor (1996) sau pentru persoanele fizice sau juridice care manipulează muniţie şi explozibili conform prevederilor Legii privind produsele explozibile şi inflamabile (1988).   


Autorităţile suedeze, companiile locale sau persoanele private rezidente sau care au domiciliul în Suedia nu pot desfăşura activităţi de livrare de echipamente sau alte produse militare către o persoană sau firmă din străinătate fără obţinerea unei licenţe specifice.


Expedierea produselor software, transmisiile de date pentru produsele militare prin sistemul de telecomunicaţii sau prin alte metode similare sunt asimilate exporturilor. 


Guvernul sau alte autorităţi desemnate de Guvern pot reglementa activităţile de export în următoarele domenii:


- armament şi muniţie pentru uz personal (vânătoare, competiţii sportive);


- activităţi legate de repararea echipamentelor militare;


- producerea de arme.   

Licenţa acordată de statul suedez unei societăţi comerciale sau persoane fizice nu poate fi transferată unei alte societăţi comerciale sau persoane fizice, chiar dacă acestea sunt rezidente sau au domiciliul/sediul în Suedia. 

Schimbările operate pe parcursul derulării licenţei nu pot intra în vigoare fără a fi supuse controlului Guvernului sau unei autorităţi desemnate de Guvern în următoarele situaţii: 


- privesc modificarea tipului de echipament militar;


- transferul de drepturi de licenţă către o altă parte;


- dreptul de livrare a echipamentelor militare nu este menţionat;


- priveşte extinderea perioadei de valabilitate a licenţei;


- conţine prevederi privind protecţia informaţiilor clasificate.

Secţiunea 10 a Legii privind echipamentele militare reglementează antrenamentul şi pregătirea în scopuri militare a persoanelor care nu au cetăţenie suedeză. Aceasta se poate realiza pe baza unui permis acordat de autorităţile suedeze, atât pentru persoanele care se instruiesc, cât şi pentru autorităţile suedeze, companiile locale sau persoanele private rezidente sau care au domiciliul în Suedia, ce conduc astfel de activităţi.  

Permisul nu este necesar pentru pregătirea organizată de autorităţile guvernamentale, care nu sunt companii publice, sau pentru pregătirea angajaţilor care lucrează în structurile militare sau sunt licenţiate în domeniul producerii de armament şi echipamente militare. 

Acţiunea de marketing a produselor militare suedeze se realizează după informarea Guvernului, în cooperare cu Inspectoratul Naţional pentru Produse Strategice, fiind necesară obţinerea unei licenţe în acest sens. 


Licitaţiile organizate de autorităţile suedeze, companiile locale sau persoanele private rezidente sau care au domiciliul în Suedia trebuie anunţate Inspectoratului Naţional pentru Produse Strategice în următoarele situaţii:


-  sunt organizate pentru persoane juridice şi fizice din străinătate;


- privesc transferul drepturilor de producţie a echipamentelor militare;


- privesc dezvoltarea, cercetarea sau producerea de armament. 

Toate licenţele acordate pot fi retrase dacă titularul încalcă prevederile legii şi această procedură de retragere are un efect imediat. Excepţiile privesc contractele care se află în derulare în domeniul pregătirii militare, de marketing sau de licitaţie a produselor şi echipamentelor militare.  

Operatorii de produse militare licenţiaţi sunt obligaţi să prezinte toate informaţiile solicitate Inspectoratului Naţional pentru Produse Strategice care supervizează activităţile derulate. În acest scop, persoana juridică/fizică licenţiată semnează o declaraţie în faţa acestei autorităţi după obţinerea autorizaţiei/licenţei. Nu există excepţii în ceea ce priveşte semnarea declaraţiei în cadrul activităţii de vânzare a echipamentelor militare în străinătate sau a produselor cu caracter special.


Operatorii licenţiaţi trebuie să permită accesul inspectorilor la informaţiile pe care le deţin şi la operaţiunile economice pe care le desfăşoară. Inspectoratul Naţional pentru Produse Strategice poate solicita sprijinul altor instituţii ale Statului pentru controlul datelor astfel obţinute.

Pentru plata cheltuielilor activităţilor desfăşurate de Inspectoratul Naţional pentru Produse Strategice, entităţile licenţiate conform prevederilor legii sunt obligate să plătească o taxă anuală în funcţie de suma de afaceri şi de obiectul licenţei. Inspectoratul va determina valoarea taxei în funcţie de ponderea activităţii din domeniul militar al societăţii respective.


Hotărârile Inspectoratul Naţional pentru Produse Strategice sunt supuse apelului în faţa instanţelor generale administrative. 


Potrivit Codului penal, persoanelor licenţiate în domeniul producerii, cercetării şi comercializării de produse şi echipamente militare care încalcă prevederile legale le este aplicabilă pedeapsa închisorii de până la 2 ani dacă infracţiunea este intenţionată sau cu amendă şi închisoare de până la 6 luni dacă infracţiunea s-a produs din culpă.


Aceleaşi pedepse sunt prevăzute şi pentru situaţiile în care entităţile care obţin o licenţă depun informaţii false în faţa Inspectoratului Naţional pentru Produse Strategice.


Dacă infracţiunile sunt considerate grave, acestea sunt pedepsite cu închisoarea de la 6 luni la 4 ani, iar instanţele pot lua în calcul şi plata de daune pentru pagubele produse.  
UNGARIA 

Cadrul legal

- Decretul nr. 16/2004 (II.6) privind licenţierea activităţilor de export, import, transfer şi tranzit a echipamentelor militare şi asistenţei tehnice.

Din anul 1991, Ungaria a creat baza legală pentru controlul exportului de arme prin adoptarea Decretului nr. 48/1991 privind exportul, importul şi re-exportul de echipamente militare şi servicii. După intrarea ţării în Uniunea Europeană, Ungaria şi-a armonizat legislaţia cu prevederile Codului de conduită privind comerţul cu arme, adoptând Decretul nr. 16/2004 (II.6) privind licenţierea activităţilor de export, import, transfer şi tranzit a echipamentelor militare şi asistenţei tehnice
. 

Obţinerea licenţelor de comercializare a echipamentelor militare cuprinde 3 paliere. Înainte de etapa aplicaţiei propriu-zise este necesară obţinerea acordului Guvernului pentru activităţile de export, import, transfer şi tranzit de echipamente militare şi asistenţă tehnică. 

Procedura de obţinere a licenţei cuprinde:

- angajarea în sistemul de comerţ cu produse militare;

- demararea negocierilor cu firmele specializate în domeniu;

- începerea procedurilor propriu-zise de export, import sau re-export cu echipament militare, software, tehnologie sau asistenţă tehnică.  


Acordarea licenţelor se face de către Oficiul pentru Licenţe în domeniul Comerţului. Acestea sunt aprobate de la caz la caz de către Comitetul Inter-ministerial pentru comercializarea produselor militare (ICTME), care este compus din reprezentanţi ai Ministerului Apărării, Ministerului Economiei şi Transportului şi Ministerul Afacerilor Externe, fiind responsabil pentru stabilirea cadrului politic în domeniul comerţului cu produse militare.

Potrivit criteriilor de acordare a licenţelor, acestea nu sunt acordate în situaţia în care exportul de arme se realizează în ţări implicate în conflicte armate sau în ţări în care este posibilă producerea unor astfel de conflicte. De asemenea, licenţele nu sunt acordate în situaţia în care ţările de destinaţie sunt aflate sub embargoul ONU sau sunt interzise de Codul de Conduită european pentru comerţul cu arme. 

ANEXA nr. 1

Codul de conduită al Uniunii Europene privind exporturile de arme

Consiliul Uniunii Europene,

Pornind de la Criteriile comune convenite la Consiliile europene de la Luxemburg şi Lisabona din 1991 şi 1992,

Recunoscând responsabilitatea specială a statelor exportatoare de armament,

Decis să stabilească standarde comune ridicate care să fie considerate ca minime pentru managementul şi restricţiile transferurilor de arme convenţionale de către statele membre ale UE şi pentru a întări schimbul de informaţii relevante în vederea atingerii unei mai mari transparenţe,

Decis să prevină exportul de echipamente care ar putea fi folosite pentru acţiuni interne de reprimare sau agresiuni internaţionale ori care să contribuie la instabilitate regională,

Dorind, în cadrul oferit de CFSP să-şi întărească cooperarea şi să promoveze o convergenţă în domeniul exportului de armament convenţional,

Luând notă de măsurile complementare luate de UE împotriva transferurilor ilicite, sub forma programului UE de prevenire şi combatere a traficului ilicit de arme convenţionale,

Recunocând dorinţa statelor membre ale UE de a menţine o industrie de apărare în concordanţă cu dreptul la auto-apărare recunoscut de Carta ONU, a adoptat următorul Cod de Conduită şi măsuri operative:

CRITERIUL UNU

Respectul faţă de angajamentele internaţionale ale statelor membre ale UE, în special faţă de sancţiunile decretate de Consiliul de Securitate ONU şi cele decretate de Comunitate, acordurile asupra neproliferării şi alte probleme, ca şi faţă de obligaţiile internaţionale.

O licenţă de export trebuie refuzată dacă aprobarea ar veni în contradicţie, printre altele, cu:

a) obligaţiile internaţionale ale statelor membre şi a angajamentelor lor de respectare a embargourilor asupra armamentelor ale ONU, OSCE şi UE;

b)obligaţiile internaţionale ale statelor membre ce decurg din Tratatul de neproliferare a armelor nucleare, Convenţia privind armele biologice şi toxice şi Convenţia asupra armelor chimice;

c) angajamentelor ce decurg din cadrul oferit de Grupul Australia, Regimul de Control al Tehnologiilor pentru Rachete, Grupul Furnizorilor Nucleari şi Aranjamentul de la Wassenaar;

d) angajamentelor acestora de a nu exporta nici o formă de mină anti-personal.

CRITERIUL DOI

Respectarea drepturilor omului în ţara de destinaţie finală.

După evaluarea poziţiei ţării destinatare faţă de principiile de bază stabilite de instrumentele internaţionale ale drepturilor omului, statele membre:

a. nu vor elibera licenţă de export dacă există clar riscul ca exportul propus să fie folosit pentru represiuni interne;

b. vor manifesta o atenţie şi o vigilenţă speciale la eliberarea licenţelor, de la caz la caz, şi ţinând cont de natura echipamentului, pentru ţările unde organismele competente ale ONU, Consiliului Europei ori UE, au constatat grave încălcări ale dreptului omului.

Din aceste motive, echipamentele care ar putea fi folosite de beneficiarul final propus

la represiuni interne vor fi considerate, printre altele, echipamentele pentru care există dovada folosirii lor ori a unui echipament similar la represiuni interne sau atunci când există motive să se creadă că echipamentul va fi deturnat de la destinaţia sa iniţială sau nu va ajunge la beneficiarul final pentru a se folosi la represiuni interne. În spiritul paragrafului operativ 1 al prezentului Cod, se va acorda atenţie naturii echipamentului, în special dacă este destinat unor scopuri de securitate internă. Represiunea internă include, printre altele, tortura şi alt tratament crud, inuman şi degradant ori pedepse, detenţii şi alte încălcări majore ale drepturilor şi libertăţilor fundamentale ale omului aşa cum au fost stabilite în instrumentele internaţionale ale drepturilor omului, inclusiv în Declaraţia Universală asupra Drepturilor Omului şi Convenţia Internaţională asupra Drepturilor Civile şi Politice.

CRITERIUL TREI

Situaţia internă din ţara destinatară, ca problemă a existenţei unor tensiuni ori conflicte armate.

Statele membre nu vor permite exporturi care ar provoca ori prelungi conflictele armate ori ar agrava tensiunile sau conflictele din ţara destinatară.

CRITERIUL PATRU

Menţinerea păcii, securităţii şi stabilităţii regionale.

Statele membre nu vor elibera licenţă de export dacă există clar riscul ca destinatarul respectiv să folosească exportul propus, în mod agresiv împotriva altei ţări ori ar impune cu forţa o revendicare teritorială.

Când se au în vedere aceste riscuri, statele membre ale UE vor mai ţine cont, printre altele, şi de:

a. existenţa ori probabilitatea existenţei unui conflict armat între ţara de destinaţie şi altă ţară;

b. o revendicare pentru teritoriul unei ţări vecine pe care ţara destinatară a încercat sau a ameninţat-o în trecut că o va urmări cu forţa;

c. dacă există posibilitatea ca echipamentul să fie utilizat în alte scopuri decât cele care vizează securitatea şi apărarea naţională legitimă a destinatarului;

d. necesitatea de a nu afecta negativ, în nici un fel semnificativ, stabilitatea regională.

CRITERIUL CINCI

Securitatea naţională a statelor membre şi a teritoriilor ale căror relaţii externe intră în responsabilitatea statului membru, ca şi a ţărilor prietene şi aliate.

Statele membre vor ţine cont de:

a. efectul potenţial al exportului propus asupra intereselor lor de apărare şi de securitate ale statelor prietene, aliate ori alte state membre, recunoscând totodată faptul că acest factor nu poate afecta respectarea criteriului privind drepturile omului şi cel vizând pacea, securitatea şi stabilitatea regională;

b. riscul folosirii produselor respective împotriva forţelor acestora sau ale armatelor prietene, aliate sau ale altor state membre;

c. existenţa riscului fabricării pentru alte scopuri, contrare celui iniţial sau existenţa riscului unui transfer neintenţionat de tehnologie.

CRITERIUL ŞASE

Comportamentul ţării care cumpără referitor la comunitatea internaţională, în legătură mai ales cu poziţia sa faţă de terorism, natura alianţelor sale şi respectării legislaţiei internaţionale.

Statele membre vor ţine cont, printre altele, de poziţia ţării cumpărătoare faţă de:

a. sprijinul sau încurajarea terorismului şi a crimei internaţionale organizate;

b. respectarea angajamentelor sale internaţionale, în particular de nefolosire a forţei inclusiv a respectării dreptului umanitar internaţional aplicabil la conflictele internaţionale şi ne-internaţionale;

c. angajamentul său faţă de neproliferarea armelor şi alte domenii de control a amamentului şi dezarmării, în special semnarea, ratificarea şi implementarea convenţiilor importante privind controlul armamentelor şi dezarmarea, la care se face referire în sub-paragraful b) al criteriului unu.

CRITERIUL ŞAPTE

Existenţa riscului ca unui echipament să-i fie deturnat scopul în ţara cumpărătoare sau reexportat în condiţii care nu se doresc.

În evaluarea impactului exportului propus asupra ţării importatoare şi a riscului ca produsele exportate să poată fi dirijate spre un beneficiar final nedorit, trebuie să se ţină cont de următoarele:

a. apărarea legitimă şi interesele de securitate ale ţării destinatare, incluzând orice aplicare în acţiuni ONU sau în altă activitate de menţinere a păcii;

b. capacitatea tehnică a ţării destinatare de a folosi echipamentul;

c. capacitatea ţării destinatare de a exercita un control eficient al exportului;

d. riscul ca armele să fie re-exportate ori dirijate către organizaţii teroriste (echipamentele anti-teroriste necesită o atenţie cu totul specială în acest sens).

CRITERIUL OPT

Compatibilitatea exporturilor de armamente cu capacitatea tehnică şi economică a ţării destinatare, ţinând cont de dorinţa statelor de a-şi asigura nevoile legitime de securitate şi apărare fără schimburi mari de armament, resurse umane şi economice.

Statele membre vor ţine cont, în contextul informaţiilor primite de la surse competente, cum ar fi rapoartele UNDP, Banca Mondială, IMF şi OECD, de cazul în care exportul propus ar reduce dezvoltarea susţinută a ţării destinatare. Ele vor ţine cont, în acest context, de nivelul relativ al cheltuielilor alocate de ţara destinatară armatei şi problemelor sociale, luând în consideraţie şi orice ajutor al UE sau bilateral.

Anexa 2

Rolul Parlamentului în controlul exportului de armament: transparenţă şi responsabilitate în ţările membre UE

Austria: legislatia austriaca nu prevede comunicarea de informatii parlamentarilor.

Belgia: o lege adoptata in 1991 obliga Guvernul sa prezinte un raport anual Parlamentului privind transferurile de armament. Legea nu precizeaza insa controlul celor care au licenta de export de armament si a destinatarilor. Acesta

este un factor cheie, deoarece exporturile nu trebuie sa contravina Codului de Conduita al UE.

Danemarca: nu exista nici o prevedere pentru dezbaterea in Parlament a exporturilor de armament sau un instrument valabil de control democratic al acestora. Totusi, in urma presiunii publice crescute, Ministerul Justitiei incearca elaborarea unui raport initial privind exporturile de armament, care sa acopere controlul si valoarea exporturilor, precum si tara de destinatie.

Finlanda: pana in acest moment, Ministerul Apararii a publicat doua rapoarte anuale privind exporturile de sisteme de aparare, in concordanta cu Codul de Conduita al UE. Rapoartele, suficient de cuprinzatoare, contribuie la cresterea transparentei, insa lipseste dezbaterea parlamentara periodica privind transferurile de arme.

Franta: Parlamentul francez a solicitat din ce in ce mai insistent Guvernului clarificari si detalii suplimentare la raportul sau anual, in special informatii despre armele de calibru mic, echipamentele de securitate si de politie, echipamentul cu dubla folosinta si cooperarea militara. In plus, sunt necesare mai multe dezbateri despre acest raport in Parlament.

Germania: primul raport despre exportul de armament a fost publicat in 2000. Se asteapta ca, in studierea urmatorului raport, sa se implice comisiile pentru aparare, afaceri externe, comert si, posibil, drepturile omului. Rolul Parlamentului va fi limitat la controlul retrospectiv al exporturilor facute de Guvern.

Grecia: nu exista mecanisme de raportare care sa ofere Parlamentului si cetatenilor informatii privind autorizarea exporturilor de arme. Singura informatie oficiala este cea oferita de Registrul ONU privind Armele Conventionale.

Irlanda: legislatia irlandeza nu obliga Guvernul sa publice rapoarte privind exporturile de arme. Totusi, ca urmare a Codului de Conduita al UE, Departamentul Afacerilor Externe a elaborat pana in anul 2002 doua rapoarte anuale. In cadrul Parlamentului se dezvolta cutuma ca parlamentarii sa adreseze intrebari ministrilor despre licentele de export.

Italia: Guvernul trebuie sa prezinte rapoarte Parlamentului in chestiunea autorizatiilor si a livrarilor implicand importul, exportul si tranzitul echipamentului de aparare. Acest fapt este specificat in legea din 1990, care prevede un raport detaliat. Totusi, Parlamentul nu are un rol formal in controlul exporturilor.

Luxemburg: nu exista o industrie de armament importanta si nici un sistem de tragere la raspundere.

Olanda: primul raport complet privind exporturile de armament a fost publicat in octombrie 1998. In sistemul olandez de exporturi de arme exista un element informal de control parlamentar prealabil: Guvernul informeaza in mod confidential Comisia parlamentara de aparare despre toate vanzarile din stocuri excesive.

Portugalia: inainte de primul raport publicat in 1998, nu a existat nici o prevedere privind controlul parlamentar al deciziilor referitoare la licente pentru exporturi de arme. De asemenea, nu exista nici o prevedere privind dezbaterea parlamentara. Parlamentarii pot pune intrebari retrospectiv privind licentele pentru exporturile de arme.

Spania: din 1998 a fost elaborat un singur raport. Nu exista un control prealabil al exporturilor de armament. Doar comisia parlamentara cu acces la secretele oficiale este implicata. Dezbaterea in cadrul Parlamentului devine semnificativa.

Suedia: primul raport a fost publicat in 1984, anul in care Parlamentul a creat Consiliul Consultativ privind Exporturile de Echipament Militar ca punct de referinta pentru celelalte tari europene. Parlamentul dezbate raportul in fiecare an.

Marea Britanie: sistemul de raportare britanic este cel mai transparent. Inca de la primul raport publicat in 1999, ministerele Apararii, al Afacerilor Externe, al Dezvoltarii Internationale si al Comertului si Industriei au creat o comisie comuna. Aceasta comisie raporteaza Camerei Comunelor si este insarcinata sa controleze exporturile.
http://www.mpo.cz/dokument16312.html

� Dintre acestea: Armenia, Austria, Belgia, Bulgaria, Cehia, Finlanda, Franţa, Germania, Ungaria, Italia, Olanda, Norvegia, Polonia, Portugalia, România, Rusia, Serbia, Slovacia, Spania, Suedia, Elveţia, Marea Britanie şi Turcia.


� Australia, China, India, Indonezia, Iran, Pakistan, Filipine, Singapore şi Coreea de Sud. 


� Burkina Faso, Camerun, Egipt, Kenya, Namibia, Nigeria, Africa de Sud, Sudan, Uganda, Emiratele Arabe Unite, Tanzania şi Zimbabwe.


� http://www.un.org/disarmament/convarms/NLDU/docs/NLDU/Austria2004.pdf


� http://www.un.org/disarmament/convarms/NLDU/docs/NLDU/Czech%20Republic2005.pdf


� http://web.mvcr.cz/archiv2008/dokument/zbrane/zakon_zbrane_aj.pdf


� Consolidated Act No.918 of 9 september 2004 of Weapons and Explosives.


� Act. No 400 of 13 June 1990 on War Materiel.


� http://disarmament.un.org/CAB/nationalreports/2005/Denmark.pdf


� Order No. 66 of 26 January 2000 on Weapons and Ammunition 


� http://eur-lex.europa.eu/LexUriServ/LexUriServ.do?uri=OJ:C:2009:065:0001:0034:RO:PDF


� http://www.wassenaar.org/


� Codul de Conduită privind exporturile de arme, adoptat în 1998, are la bază criterii comune minimale pentru exporturile de echipamente militare care sunt utilizate de statele membre ale UE în procesul de evaluare a cererilor de licenţe de export. Principiile şi criteriile convenite în cadrul Uniunii Europene şi opozabile României din iulie 1998 sunt enumerate în anexa nr.1.


Criteriile Codului de Conduită al Uniunii Europene privind exporturile de arme sunt următoarele:


- respectul faţă de angajamentele internaţionale ale statelor membre ale UE, în special faţă de sancţiunile decretate de Consiliul de Securitate ONU şi cele decretate de Comunitate, acordurile asupra neproliferării şi alte probleme, ca şi faţă de obligaţiile internaţionale;


- respectarea drepturilor omului în statul de destinaţie finală;


- situaţia internă din statul destinatar, ca problemă a existenţei unor tensiuni ori conflicte armate;


- menţinerea păcii, securităţii şi stabilităţii regionale;


- securitatea naţională a statelor membre şi a teritoriilor ale căror relaţii externe intră în responsabilitatea statului membru, ca şi a statelor prietene şi aliate;


- comportamentul statului care cumpără referitor la comunitatea internaţională, în legătură mai ales cu poziţia sa faţă de terorism, natura alianţelor sale şi respectării legislaţiei internaţionale;


- existenţa riscului ca unui echipament să-i fie deturnat scopul în statul cumpărător sau reexportat în condiţii care nu se doresc;


- compatibilitatea exporturilor de armamente cu capacitatea tehnică şi economică a statului destinatar, ţinând cont de dorinţa statelor de a-şi asigura nevoile legitime de securitate şi apărare fără schimburi mari de armament, resurse umane şi economice.


În conformitate cu prevederile Codului de Conduită, fiecare stat membru al Uniunii Europene trebuie să prezinte un raport anual privind exporturile de produse militare către state din afara UE şi să informeze asupra tranzacţiilor de export pentru care s-a refuzat eliberarea licenţelor. Potrivit Codului de Conduită, statele membre UE au datoria să încurajeze şi să sprijine şi alte state exportatoare de armament să subscrie la criteriile şi principiile prevăzute în acest document. 


� Agreement between Denmark, Finland, Norway and Sweden regardin support to industrial cooperation in the area of defence materiel.


� „Acţiunea în caz de ameninţări împotriva păcii, de încălcări ale păcii şi de acte de agresiune”.


� Code de la défense - Version consolidée au 7 mars 2009 - http://www.legifrance.gouv.fr/


� Décret n°95-589 du 6 mai 1995 relatif à l'application du décret du 18 avril 1939 fixant le régime des matériels de guerre, armes et munitions Version consolidée au 17 décembre 2008 


http://www.droit.org/jo/textes/ld.html


� http://www.mae.ro/poze_editare/Conventia_CWC.pdf


� Are o formă obligatorie, prevăzută în art. 6, titlul II din Decret.


� http://www.un.org/disarmament/convarms/NLDU/docs/NLDU2008/Germany-E.pdf


� The German Political Guidelines for the Export of Military Equipment (2000).


� http://www.earmi.it/diritto/leggi/leggi.htm


� http://www.fmj.it/


� http://www.opsi.gov.uk/acts/acts2002/ukpga_20020028_en_2


� http://www.berr.gov.uk/files/file45927.pdf


� Armenia, Azerbaijan, Burma, China (incluzând Macao, dar excluzând regiunea administrativă specială Hong Kong), Republica Democratică Congo, Iran, Irak, Cote d’Ivoire, Liban, Liberia, Rwanda, Burundi, Tanzania, Uganda, Sierra Leone, Somalia, Sudan, Uzbekistan, Zimbabwe.


� http://www.opsi.gov.uk/si/si2008/uksi_20083231_en_3#pt2-l1g3


� a) VG = ∑ FN * VCn;  b) VCn = ∑ Vci / [(1 + I)n ti/12]  unde VG reprezintă valoarea totală de compensare; FN este factorul de recuperare stabilit prin lege; VCn reprezintă valoarea de contabilitate; Vci reprezintă valoarea parţială achitată din suma de compensare; I reprezintă rata dobânzii de la data încheierii contractului plus 2 puncte procentuale;  ti reprezintă numărul de luni, de la încheierea contractului până la data la care a fost parţial finalizată procedura de plată.


� The Military Equipment Act (1992:1300)


� � HYPERLINK "http://www.international-alert.org/pdfs/MISAC_HungaryStudy.pdf" ��http://www.international-alert.org/pdfs/MISAC_HungaryStudy.pdf�


� http://www.ancesiac.ro. La data de 22 februarie 2008, Grupul de lucru pentru exportul de arme convenţionale a pus la dispoziţia statelor membre versiunea actualizată a Ghidului de utilizare a Codului de conduită al Uniunii Europene privind exporturile de arme, astfel cum acesta a fost convenit la reuniunea de la această dată. Ghidul poate fi consultat la adresa de internet: http://register.consilium.europa.eu/pdf/ro/08/st07/st07486.ro08.pdf


� Sursa: www.saferworld.co.uk, 2002

